Turecko varuje Gülena, že mu odoberie občianstvo

To hrozí aj ďalším 130-tim ľuďom vrátane dvoch tureckých poslancov.

ANKARA. Turecký duchovný Fethullah Gülen, ktorý žije v americkom exile, príde o turecké občianstvo, ak sa do troch mesiacov nevráti do svojej vlasti, varovali turecké úrady. Ankara Gülena obvinila zo zosnovania vlaňajšieho pokusu o vojenský prevrat a zo snahy podkopať autoritu tureckej vlády a zosadiť ju. On útoky odsúdil a poprel, že by s nimi mal čokoľvek spoločné. Turecké ministerstvo vnútra v rozhodnutí zverejnenom v oficiálnom úradnom vestníku menovalo Gülena medzi 130 osobami hľadanými tureckými úradmi. Všetkým - ak sa nevrátia späť do vlasti - hrozí strata tureckého občianstva. Zoznam obsahuje aj mená dvoch poslancov prokurdskej strany Faysala Sariyildiza a Tugby Hezerovej. Dvojica sa pravdepodobne nachádza v Európe. V Turecku čelia obaja obvineniam z terorizmu. Menovaným osobám hrozí v prípade zrieknutia sa tureckého občianstva strata viacerých výhod. Agentúra AP však v tejto súvislosti napísala, že Gülen má v USA povolenie na trvalý pobyt a dôsledky zo straty tureckého občianstva by sa ho mali dotknúť iba minimálne.


Do krajín OECD vlani imigrovalo rekordných päť miliónov ľudí

Významnú zložku migrácie tvoria ľudia z Blízkeho východu i študenti.

PARÍŽ. Imigrácia do 35 najbohatších krajín sveta a medzi nimi dosiahla v roku 2016 rekordných päť miliónov trvalých prisťahovalcov, informovala vo svojej výročnej správe o migračných trendoch Organizácia pre hospodársku spoluprácu a rozvoj (OECD). Uviedla, že takýto prepočet vyplýva z predbežných údajov, ktoré sú k dispozícii. Ide o najvyššiu úroveň od začiatku svetovej hospodárskej krízy v roku 2008. Hlavným dôvodom nárastu imigrácie v rokoch 2015 a 2016 bol príchod utečencov a ďalších ľudí z humanitárnych dôvodov. V krajinách OECD v každom z týchto rokov zaregistrovali 1,6 milióna žiadostí o azyl. Najvyššie percento žiadostí o azyl k počtu obyvateľov dostalo vlani v rámci OECD Nemecko, deväť percent na tisíc obyvateľov populácie. Nasledujú Rakúsko a Grécko so 4,5 percentom žiadostí na tisíc obyvateľov. Hlavnými zdrojovými krajinami migrantov v roku 2015 boli Čína, Sýria, Rumunsko, Poľsko a India. Významnú zložku migrácie tvoria študenti, v roku 2014 sa do vyššieho vzdelávania v rámci krajín OECD zapojili tri milióny medzinárodných študentov. Viac ako pätina z nich prišla z Číny. Takmer 1,5 milióna pracovníkov krajín Európskej únie vyslali ich zamestnávatelia do ďalších členských krajín Európskej únie.


Starosta Petržalky opäť odpovie na otázky občanov v online diskusii

Diskusie so starostom prebiehajú každý prvý pracovný pondelok v mesiaci v čase od 13.00 do 14.00 hodiny.

BRATISLAVA. Starosta bratislavskej Petržalky Vladimír Bajan aj tento pondelok (6. 3.) odpovie na otázky občanov v rámci pravidelnej online diskusie. Tá prebieha každý prvý pracovný pondelok v mesiaci v čase od 13.00 do 14.00 h. "Obyvatelia môžu svoje podnety, otázky a pripomienky posielať už od piatkového rána až do pondelka do 14.00 h, teda do konca diskusie," uviedla pre TASR hovorkyňa Petržalky Michaela Platznerová s tým, že otázky, na ktoré nestihne dopovedať, presunie do ďalšej diskusie, teda nezostanú nezodpovedané. Petržalčania sa tak pravidelne môžu pýtať na ktorúkoľvek oblasť z kompetencie miestnej samosprávy, na stanovisko mestskej časti k celomestským problémom či na plány a projekty do budúcnosti. Ročne príde podľa hovorkyne množstvo otázok, pričom mnohé z riešení si vyžiadajú dlhší čas, aj niekoľko mesiacov. "Väčšina z nich je vyriešená miestnym úradom alebo aspoň postúpená kompetentným organizáciám, pričom sledujeme ich vyriešenie, respektíve neriešenie," doplnila Platznerová. Medzi najčastejšie otázky patrí najmä parkovanie, údržba komunikácií, nové investície, ale aj odstraňovanie vrakov a kosenie. "Diskutovanými témami minulého roka boli divadlo pána Ďurovčíka, prvá petržalská verejná plaváreň a predovšetkým parkovanie," dodala. Pomyslené dvere občanom na diskusiu otvoril starosta ešte v roku 1995.


Za štátne činnosti by mali od polovice mája súkromní veterinári dostať viac

BRATISLAVA. Od 15. mája by mali súkromní veterinári dostať za činnosti, ktoré robia pre štát, viac. Vyplýva to z návrhu nariadenia vlády, ktoré do medzirezortného pripomienkového konania predložilo Ministerstvo pôdohospodárstva a rozvoja vidieka (MPRV) SR. Hodinovú sadzbu za štátne veterinárne činnosti navrhuje zvýšiť zo 6,63 eura na 15 eur. "Výška sadzby je stanovená tak, aby poskytla súkromným veterinárnym lekárom, ktorí vykonávajú štátne veterinárne činnosti, primeranú odmenu za ich prácu," vysvetlilo ministerstvo. Pôvodná sadzba platí od roku 2008. Rezort upozorňuje, že prijatie nariadenia bude mať negatívny vplyv na rozpočet verejnej správy, pozitívne však ovplyvní podnikateľské prostredie.


Lazio zdolalo doma Empoli v predohrávke dvadsiateho tretieho kola Serie A

Pozrite si výsledok štvrtkovej predohrávky najvyššej talianskej súťaže.

RÍM. Futbalisti Lazia Rím zdolali na domácom ihrisku v predohrávke 23. kola Serie A 2018/2019 Empoli najtesnejším rozdielom. Pokutový kop premenil Caicedo. Lazio - Empoli 1:0 (1:0)Gól: 42. Caicedo (z pok. kopu)


Nezamestnanosť v Česku sa medziročne znížila

Najnižšia zamestnanosť bola medzi mládežou vo veku 15 až 29 rokov.

PRAHA. Nezamestnanosť v Českej republike vo vekovej skupine od 15 do 64 rokov vo februári v porovnaní s rovnakým mesiacom minulého roka klesla o 0,8 percentuálneho bodu na úroveň 3,5 percenta. Sezónne upravená miera nezamestnanosti mužov bola vo februári v krajine 2,8 percenta a nezamestnanosť žien bola na úrovni 4,3 percenta. Informoval o tom na svojej internetovej stránke český štatistický úrad. Zamestnanosť v Česku vo februári po očistení od sezónnych vplyvov dosiahla úroveň 73,4 percenta. Oproti februáru 2016 sa zvýšila o 1,9 percentuálneho bodu. Februárová sezónne upravená miera zamestnanosti mužov bola v krajine 80,5 percenta a zamestnanosť žien bola 66,1 percenta. Najnižšia zamestnanosť bola medzi mládežou vo veku 15 až 29 rokov, a to 48,9 percenta. Medzi ľuďmi vo vekovej skupine 30 až 49 rokov bola zamestnanosť 87,8 percenta a medzi ľuďmi vo veku 50 až 64 rokov na úrovni 71 percent.


Desať správ, ktoré tento týždeň oslovili medzinárodnú komunitu na najväčšom spravodajskom webe o Slovensku v angličtine.

1. Čo očarilo talianskeho veľvyslanca na Slovensku? Meucci: Italy is not going through a catastrophe 2. Bratislava rastie do výšky. Pozrite sa, ako bude vyzerať za pár rokov: Bratislava growing high 3. Prečo sa britská gymnastka rozhodla reprezentovať Slovensko? A British athlete will represent Slovakia 4. Z Bratislavy sa vďake novej politike Ryanairu dostanete do viacerých nových destinácií: Ryanair launches new transfer flights 5. Slováci boli za jedným z najväčších obchodov s nehnuteľnosťami v Londýne za posledný rok: British investors are coming to Slovakia, regardless of Brexit 6. Pozrite si atmosféru bratislavských ulíc v roku 1968: Slovakia commemorates the 1968 invasion. Here’s what it looked like 7. Prečo na Slovensku polícia zvýšila stupeň teroristického ohrozenia? Slovakia raises terrorist threat level 8. Automobilka možno pritiahne do Bratislavy viac cudzincov: Volkswagen is looking for 1,000 new staffers 9. Takto vyzerá jedno z najväčších distribučných centier obchodného reťazca Tesco v Európe: Tesco opens its biggest distribution centre in central Europe near Galanta 10. Čo by ste mali zažiť, keď ste na severe Slovenska? 5 things you should do on your visit to the north of Slovakia Až 60 percent všetkých čitateľov prichádza na portál anglických novín The Slovak Spectator zo zahraničia, prevažne z USA, Veľkej Británie, Nemecka. Len 22,5 percent všetkých návštevníkov má vo svojom počítači ako komunikačný jazyk nastavenú slovenčinu. Portál je súčasťou spravodajského webu sme.sk.


STĹPČEK ŠÉFREDAKTORKYOdstúpenie Kaliňáka je len prvá nevyhnutnosť

Z politiky na Slovensku vymizol pocit hanby.

Na Slovensku zavraždili novinára. Táto veta prepisuje správu o stave spoločnosti. A prvé reakcie premiéra a ministra vnútra ukazujú, že zo slovenskej politiky vymizol akýsi elementárny pocit hanby a predpoklad morálnych zábran. Vyšetrenie vraždy v normálne fungujúcej demokratickej spoločnosti má byť samozrejmosťou. A proces nemôže nahradiť ten ďalší: znovunastavenie desivo nízkej latky morálnej zodpovednosti. Schopnosti vnímať vážnosť takéhoto činu v symbolickej rovine, ktorá spoločnosťou hýbe. Robert Kaliňák mal odstúpiť už pomerne dávno. Skôr, než deň po vražde novinára. Jeho povestný „deadline“ definitívne vypršal po tejto tragédii. Namiesto toho však dýcha vyšetrovaniu na krk. Na čo nemá morálnu legitimitu ani dôveru veľkej časti novinárskej obce. Ostať európskym a demokratickým národom, aj v obklopení priberajúcich autokratov, si vyžaduje viac než len politické deklarácie o tom, že sme na tom lepšie než naši susedia. Náznaky, že národ by mal uniesť nejaké obete na oltár stability – zažmúrené oči nad prešľapmi, korupciou, aroganciou, stratou morálky, hanby a zábran – už dávno neobstoja. Dnes sa na občianskych protestoch stretnú ľudia po celej krajine, čo naznačuje, že mnohí pochopili vážnosť tejto situácie. Toho, že sa rozhoduje o charaktere tejto krajiny, nielen politickej, ale aj morálnej.


Nehoda autobusu si v Thajsku vyžiadala osemnásť mŕtvych a desiatky zranených

Thajsko je na druhom mieste v počte úmrtí na cestách.

BANGKOK. Najmenej 18 ľudí zahynulo v stredu pri autonehode, ku ktorej došlo na severovýchode Thajska, kde pri jazde z kopca zišiel v zákrute z cesty výletný autobus a zrútil sa zo strmého zrázu. Informovala o tom vo štvrtok agentúra AP. Thajská verejnoprávna televízia PBS uviedla, že okrem mŕtvych si nehoda, ku ktorej došlo v provincii Nakhon Ratčasima, vyžiadala aj 33 zranených. Podľa PBS sa autobus s výletníkmi vracal z letoviska v provincii Čanthaburi ležiacej na hraniciach s Kambodžou do provincie Kalasin na severovýchode krajiny. Zo štatistík Svetovej zdravotníckej organizácie (WHO) vyplýva, že pri dopravných nehodách v Thajsku zomiera približne 36 ľudí na 100.000 obyvateľov, zatiaľ čo štatistický priemer pre juhovýchodnú Áziu ako celok je okolo 20 úmrtí na 100.000 obyvateľov.


Porošenko nariadil preveriť tvrdenia o dodávkach techniky do KĽDR

Ukrajinský prezident označil dohady za absurdné.

KYJEV. Ukrajinský prezident Petro Porošenko v stredu nariadil príslušným úradom, aby prešetrili tvrdenia médií, že Ukrajina je dodávateľom raketových technológií pre KĽDR. Porošenko v stredu na svojej stránke na sociálnej sieti Facebook označil tieto dohady za absurdné. Podľa agentúry TASS však dodal, že Ukrajina ako zodpovedný partner musí dôkladne preveriť tvrdenia zverejnené v americkom denníku New York Times o údajnej dodávke raketových motorov alebo príslušných technológií Severnej Kórei. Ukrajinský prezident súčasne nariadil Rade národnej bezpečnosti a obrany a ministerstvu obrany, aby spoločne s medzirezortnou komisiou a zbrojárskymi firmami Južmaš a Južnoje celú situáciu prešetrili a do troch dní mu podali o tom správu. Porošenko vyslovil očakávanie, že toto vyšetrovanie "určite potvrdí, že tvrdenia o ukrajinskej stope v severokórejskej balistickej afére sú vymyslené". Denník New York Times s odvolaním sa na Michaela Ellemana, raketového experta z Medzinárodného inštitútu pre strategické štúdie (IISS), a údaje amerických spravodajských služieb v pondelok napísal, že "úspech Severnej Kórey pri testovaní medzikontinentálnej balistickej rakety, ktorá, ako sa zdá, by mohla zasiahnuť Spojené štáty, umožnil nákup silných raketových motorov na čiernom trhu, pochádzajúcich pravdepodobne z ukrajinskej továrne s historickými väzbami na raketový program Ruska". Firma Južmaš v reakcii zdôraznila, že s raketovým programom Pchjongjangu nemá nič spoločné. Hlavný konštruktér firmy Južnoje Alexandr Degťariov však uviedol, že v roku 2012 boli na Ukrajine za špionáž vo firme Južmaš odsúdení dvaja občania KĽDR. Preto nevylúčil, že raketový motor mohol niekto skopírovať.


Izraelská armáda zbúrala dom palestínskeho útočníka

Útočník zabil v marci pri osade Ariel dvoch izraelských vojakov.

RAMALLÁH. Izraelská armáda zdemolovala dom Palestínčana, ktorý v marci zabil dvoch Izraelčanov. Rodinný dom Omara Abú Lailu v obci al-Záwja na Západnom brehu Jordánu zbúrali v stredu ráno. Obyvateľov vo štvrti, kde stál, pre odpálenie výbušnín evakuovali do neďalekej školy.Devätnásťročný Palestínčan v marci pri osade Ariel smrteľne pobodal jedného izraelského vojaka, ďalšieho zastrelil a niekoľkých zranil. Izraelskí vojaci ho zabili po trojdňovom rozsiahlom pátraní.Izrael často demoluje domy palestínskych útočníkov alebo ich rodín ako opatrenie, ktoré, ako tvrdí, odrádza budúce útoky. Podľa ľudskoprávnych skupín je to však kolektívny trest.


Proces v kauze vraždy Čongrádyho odročili na druhú polovicu apríla

BRATISLAVA. Senát Okresného súdu Bratislava I odročil proces v kauze prípravy vraždy Petra Čongrádyho, jedného z bossov bratislavskej skupiny sýkorovcov, na druhú polovicu apríla. Ako uviedol pre TASR hovorca Krajského súdu v Bratislave Pavol Adamčiak, súd v tejto veci predvolal na pondelok 3. apríla štyroch svedkov. V pojednávaní by sa malo pokračovať 18. apríla. Vzhľadom na zmenu trestného senátu sa začalo hlavné pojednávanie nedávno od začiatku. Naposledy sa hlavné pojednávanie v tejto veci malo uskutočniť 11. a 12. októbra 2016. Vtedy sa však ospravedlnil zo zdravotných dôvodov prísediaci senátu. Predtým v polovici apríla minulého roka pred trojčlenným senátom vypovedal za prísnych bezpečnostných opatrení niekoľko hodín ako svedok na 15 rokov odsúdený Ivan Beňo. "Najskôr bol plán, že sa pri pizzerii umiestni nálož, potom, že sa na vraždu Čongrádyho najme ostreľovač. Všetko sa to napokon zamietlo a Čongrádyho mali zabiť strelci na motorke. Potom sa to stále odkladalo. V roku 2004 prišiel za mnou Peter H., že to treba dokončiť," vypovedal vtedy svedok. V marci sa vypočutie jedného z kľúčových svedkov, tiež odsúdeného Vladimíra Smetanu, vo väzenskej nemocnici v Trenčíne nekonalo, keďže ten medzičasom zomrel. Smetana uzavrel v kauze vraždy Čongrádyho s prokurátorom v roku 2014 dohodu o vine a treste a bol odsúdený na 14 rokov. Zomrel vo väzenskej nemocnici v druhej polovici februára. Čongrádyho alias Čongiho zavraždili v roku 2004 na Pečnianskej ulici v Bratislave za bieleho dňa. Jeho smrť pripravovali už v roku 1999, avšak neúspešne. Pred súdom stojí pätica mužov - Sergej M., Peter H., Roman J., Dušan Š. a Vladimír Š. Obžalovaní sú vo väzbe. V prípade dokázania viny im hrozí až výnimočný trest. Vinu popierajú. V tejto kauze nejde o prvý proces. Priami vykonávatelia vraždy sa v roku 2014 dohodli s prokurátorom a uzavreli dohodu o vine a treste. Beňo, ktorý strelcov koordinoval, dostal 15-ročný trest, strelec a svedok prebiehajúceho procesu Peter Kopera o tri mesiace menej a jeho komplic Smetana 14 rokov. Čongrádyho zavraždili pred pizzeriou. Zasiahli ho do hlavy a rôznych častí tela 24 ranami, na následky ktorých na mieste činu podľahol. Bol považovaný za jedného zo štyroch nástupcov, vplyvných osôb skupiny sýkorovcov, po zavraždení jej zakladateľa Miroslava Sýkoru. Čongi bol bývalý vekslák a vyrastal v detskom domove. Mal mať na starosti ekonomickú časť skupiny.


Nepokoje v Tbilisi si vyžiadali 240 zranených, prezidentka viní Rusko

Gruzínska prezidentka Salome Zurabišviliová je presvedčená, že záujem na nestabilite v Gruzínsku má Rusko.

TBILISI. Pouličné protesty a nepokoje, ktoré sa vo štvrtok odohrali v uliciach gruzínskej metropoly Tbilisi, si vyžiadali 240 zranených, z toho 80 policajtov. Informovala o tom šéf záchranárskeho centra Avtandil Talakvadze, ktorý dodal, že hospitalizovaných je 102 ľudí. Ministerstvo zdravotníctva spresnilo, že väčšina zranených mala poranenia očí, modriny, či výrony. Stav jedného zraneného je podľa lekárov vážny a dve ďalšie osoby bolo potrebné operovať. Nepokoje v hlavnom meste Gruzínska vypukli vo štvrtok podvečer a trvali až skorých ranných hodín v piatok. Vyvolalo ich to, že ruský poslanec Sergej Gavrilov predsedal valnému zhromaždeniu Medziparlamentného zhromaždenia pravoslávia (IAO, ruská skratka MAP), ktoré sa konalo v budove gruzínskeho parlamentu a Gavrilov na ňom hovoril po rusky. Protesty v súvislosti s príchodom ruskej delegácie do Gruzínska sa objavili už v stredu. Rozhorčenie sa vystupňovalo, keď Gavrilov začal v budove gruzínskeho parlamentu predsedať valnému zhromaždeniu MAP, ktoré sa gruzínska opozícia z tohto dôvodu vo štvrtok snažila narušiť. Opozičné strany potom vyzvali občanov, aby prišli na protestné zhromaždenie pred parlament, kde však voči nim polícia zasiahla vodnými delami, slzotvorným plynom a streľbou s použitím gumených projektilov. Ľudskopráva organizácia Human Rights Watch podľa agentúry AP kritizovala použitie slzotvorného plynu a gumených projektilov vori stovkám pokojne demonštrujúcich ľudí. Účastníci protestov teraz požadujú rezignáciu predsedu gruzínskeho parlamentu Irakliho Kobachidzeho, ako aj odchod ministra vnútra Giorgiho Gachariu a šéfa bezpečnostnej služby Vachtanga Gomelauriho. Gruzínska opozícia na piatok večer zvolala do ulíc Tbilisi ďalšie zhromaždenie. Gruzínska prezidentka Salome Zurabišviliová, ktorá pre protesty v Tbilisi predčasne ukončila návštevu Bieloruska, podľa Interfaxu uviedla, že záujem na nestabilite v Gruzínsku má Rusko. Hovorca Kremľa Dmitrij Peskov označil zasa protesty v Tbilisi za "rusofóbnu provokáciu". Dodal, že prejavy agresie voči ruským občanom vyvolávajú u Moskvy znepokojenie. Hovorkyňa ruského ministerstva zahraničných vecí Marija Zacharovová na Facebooku napísala, že "nepokoje v Tbilisi organizované radikálmi boli provokáciou, ktorá uškodí samotnému Gruzínsku". K nepokojom v Tbilisi sa vyjadril pre Interfax aj samotný Gavrilov. Uviedol, že sa tam teraz deje, "je len dôsledkom nekonzistentnej, niekedy absurdnej pozície vedenia Gruzínska, ktorá sa snaží sedieť už ani na dvoch stoličkách, ale na troch alebo piatich stoličkách: snaží sa udržiavať dobré susedské vzťahy, prilákať investície a rozvíjať kultúru, pričom už tradične sa snažia votrieť do priazne americkým kolegom hrajúc protiruskou kartou". Gruzínska opozícia pôvodne žiadala, aby Gavrilova do krajiny ani nepustili a nedovolili mu zúčastniť sa na IAO. Gruzínske médiá totiž informovali, že Gavrilov sa údajne zapojil do bojov proti Gruzínsku na strane Abcházska. Gavrilov to však popiera. Organizátori IAO po škandále s ruskou delegáciou na pôde gruzínskeho parlamentu pôvodne oznámili, že zhromaždenie bude pokračovať v piatok v jednom z hotelov v Tbilisi. Neskôr sa objavila informácia, že podujatie IAO bolo predčasne ukončené. IAO vzniklo v roku 1993 z iniciatívy gréckeho parlamentu. Jeho sídlo je v Aténach. Momentálne má 25 členských krajín. Gavrilov je jeho predsedom od roku 2018.


Vision E ukazuje zameranie Škody na elektromobily

Nový koncept predznamenáva päť nových elektromobilov značky Škoda.

Do otvorenia autosalónu Auto Shanghai ostávajú necelé dva týždne, a tak automobilky s tradičným predstihom zverejňujú informácie o svojich novinkách. Ako má vyzerať mobilita zajtrajška, chce svojím konceptom Vision E ukázať Škoda. Vidí ju predovšetkým v elektrickom pohone a v autonómnom riadení. Potvrdzuje to aj fakt, že česká automobilka plánuje do roku 2025 okrem plug-in hybridov ponúknuť aj päť výlučne elektrinou poháňaných modelov. Funkcii autonómneho riadenia sa prispôsobuje aj interiér, ktorého skica je zatiaľ jedinou odhalenou časťou konceptu Vision E. Sedadlá sa pri nastupovaní automaticky pootočia o 20 stupňov, aby sa posádke ľahšie nasadalo. Po aktivovaní autonómneho režimu sa automaticky nastavia do komfortnej polohy. Svoju polohu zmení aj volant. Vo vnútri nenájdeme stredový tunel ani vpredu, ani vzadu. Interiér tak pôsobí na pocit priestrannejšie. Všetci pasažieri majú k dispozícii vlastný dotykový displej a vo výplniach dverí nájdu phonebox, miesto pre bezdrôtové nabíjanie telefónov. Ako vo väčšine konceptov aj v tomto prípade chýba v aute B-stĺpik a dvere sa otvárajú protismerne. Nie je žiadnym prekvapením, že sa Škoda chváli aj “veľkoryso dimenzovaným“ batožinovým priestorom. Na konkrétne informácie a fotografie vonkajšieho vzhľadu konceptu Vision E si musíme ešte pár dní počkať.


Maduro poprel útek z Venezuely, oznámil víťazstvo nad povstaním

Brazília udelila azyl vyše dvom desiatkám vojakov.

WASHINGTON, CARACAS. Venezuelský prezident Nicolás Maduro ohlásil v utorok večer víťazstvo nad vojenským povstaním, ktoré inicioval opozičný líder Juan Guaidó. Maduro zároveň odmietol tvrdenia amerického ministra zahraničných vecí Mikea Pompea o tom, že chcel ujsť z krajiny, informovala v stredu agentúra AFP. Ten vyhlásil, že Rusko presvedčilo Madura, aby neušiel do zahraničia a zostal aj naďalej v krajine. Prezident sa vo svojom vystúpení poďakoval príslušníkom venezuelských bezpečnostných zložiek za to, že porazili "malú skupinu, ktorá chcela vyvolávať násilie prostredníctvom pučistických šarvátok" a dodal, že tieto činy "nezostanú nepotrestané". Maduro zároveň označil za "vtip" Pompeove slová o tom, že chcel ujsť na Kubu a vo vlasti sa rozhodol zostať až po tom, ako mu dohovorili Rusi. "Madura už nejakú dobu nikto nevidel. Lietadlo mal nachystané na odletovej dráhe a podľa našich informácií bol dnes ráno pripravený odísť (z krajiny). Rusi mu však naznačili, aby zostal," vyhlásil Pompeo pre spravodajskú televíziu CNN. Šéf americkej diplomacie ďalej uviedol, že "vysokopostavení členovia" venezuelskej vlády Washingtonu v posledných týždňoch avizovali svoju pripravenosť Madura v prípade povstania opustiť. Pompeo zároveň odmietol priamo odpovedať na otázku novinárov, či by Spojené štáty Madurovi umožnili v bezpečí utiecť na Kubu. Zdôraznil len, že venezuelský prezident si je vedomý toho, čo Washington "očakáva". Brazília udelila politický azyl 25 venezuelským vojakom, ktorí hľadali útočisko na jej ambasáde v Caracase. S odvolaním sa na informácie denníka Folha de Sao Paulo o tom v utorok večer informovala agentúra DPA. Príslušníci venezuelských ozbrojených síl sa na brazílske veľvyslanectvo uchýlili počas utorkových pouličných stretov podporovateľov venezuelského opozičného lídra Juana Guaidóa s bezpečnostnými zložkami vernými prezidentovi Nicolásovi Madurovi v Caracase. Hovorca brazílskeho prezidenta Jaira Bolsonara uviedol, že medzi zmienenými vojakmi sú aj poručíci, píše agentúra AFP. Venezuelský opozičný líder Guaidó vyzval v utorok na vojenské povstanie. Tamojší minister obrany Vladimir Padrino neskôr oznámil, že pokus o prevrat "priemernej závažnosti" potlačili. Brazílsky prezident Bolsonaro patrí medzi jedného z najväčších podporovateľov Guaidóa v regióne, upozorňuje v tejto súvislosti DPA.


Senica strelila Trenčínu štyri góly a výrazne si polepšila v tabuľke

Fortuna liga (1-6)

Fortuna liga (7-12)

Premier League

Bundesliga

La Liga

Serie A

Česká liga

Spartak sa pripravil o víťazstvo v závere.

SENICA. Futbalisti Senice zdolali hráčov Trenčína jednoznačne 4:0 v domácom zápase 6. kola skupiny o udržanie vo futbalovej Fortuna lige. Záhoráci išli do vedenia už v 12. min stretnutia, keď sa strelecky presadil Frank Castaňeda. Trenčania mali územnú prevahu, ale počas celého zápasu sa dostali iba k trom ohrozeniam súperovej bránky. V 39. min mohla vyrovnať dvojica Joey Sleegers a Hamza Čatakovič, ale ani jeden z hosťujúcich hráčov neprekonal argentínskeho brankára Federica Tabordu. V 67. min zvýšil náskok domáceho tímu Marko Tešija a v samotnom závere si gólové štatistiky vylepšili aj Eric Ramírez a Sasha Petshi. Senica tak nadviazala na víťazstvo zo 6. apríla, keď v Myjave zdolala Trenčín pomerom 3:2. Navyše, na konto si pripísala štvrtú výhru po sebe a v tabuľke poskočila na deviatu priečku. Futbalisti Zlatých Moraviec-Vrábel remizovali so Spartakom Trnava 1:1. Všetko podstatné sa udialo až v záverečnej štvrťhodine. V 76. min poslal Spartak do vedenia rakúsky útočník Kubilay Yilmaz, ktorý bol na hracej ploche necelých päť minút. Už sa zdalo, že Trnava zlomí šesťzápasové čakanie na víťazstvo, ale v 85. min bola nariadená penalta v prospech domáceho tímu. Navyše, trnavský obranca Tomáš Košút dostal červenú kartu pre úmyselné hranie rukou vo vlastnej šestnástke. Ponúknutú šancu na vyrovnanie využil skúsený Tomáš Ďubek a stanoval konečný rezultát. Fortuna liga 2018/2019 - skupina o udržanie, 6. kolo: Góly: 12. Castaňeda, 67. Tešija, 90. E. Ramírez, 90.+ Petshi ŽK: 20. E. Ramírez, 53. C. Da Graca - 45.+ Zubairu, 74. Van Arnhem, rozhodovali: I. Kružliak - Somoláni, Bednár, 742 divákov Senica: Taborda - Krč, C. Da Graca, R. Dias, Klapan (89. Otrísal) - Castaňeda (83. Zezinho), El Moudane, Petshi, Tešija (71. Dangubič), Asmah - E. Ramírez Trenčín: Šemrinec - Yem, Kleščík, Skovajsa, Keston (68. Kvocera) - Van Arnhem - Zubairu, Roguljič (46. Corryn) - Bukari, Čatakovič, Sleegers (46. Paur) Ricardo Chéu, tréner FK Senica: "Jediné slová, ktoré mi momentálne napadajú, sú tie, že práca je náš najlepší priateľ. Pracovali sme tvrdo, máme rovnaký tím, aký bol aj pred piatimi zápasmi. Boli sme na poslednom mieste a všetci nás už videli v druhej lige. Iba moji hráči verili, že to dokážeme. Teraz nám veria všetci. Nikdy sa nevzdávam. Vytvárame si rovnaký počet šancí, ako aj na začiatku jarnej časti, teraz sa nám však darí väčšinu premieňať. Je to ale stále rovnaký tím, ktorý hrá dobrý futbal a verí, že každý jeden zápas sa dá vyhrať. Trenčín v zápase držal loptu viac na svojich kopačkách. Rátali sme s tým, poznáme ich kvalitu, zároveň je to veľmi mladé mužstvo. Majú dobrých hráčov. Vedeli sme, že ak na ihrisku uzatvoríme určité priestory, zápas vyhráme. Trenčín si za výkon zaslúžil skórovať, taký je ale futbal." Matthias Kohler, tréner AS Trenčín: "Gratulujem Senici k zisku troch bodov. Z našej strany to bol veľmi zlý zápas z rôznych aspektov. Musíme byť k sebe kritický. Za taktické rozhodnutia, ktoré som v zápase spravil, nesiem plnú zodpovednosť. Každý jeden hráč si musí byť istý, aké povinnosti má voči nášmu klubu. Ostávajú nám štyri zápasy do konca. Musíme ukázať väčší charakter a vášeň v zápasoch. V nasledujúcich týždňoch musíme žiť futbalom. Musíme zo seba vydať všetko a udržať tento klub v lige." Góly: 86. Ďubek (z pok. kopu) - 76. Yilmaz ŽK: 64. Duga, 74. Čögley, 90. B. Ľupták - 51. A. Sloboda, 65. Janečka, 70. Lovat, ČK: 85. Košút (Trnava), rozhodovali: D. Sedlák - B. Hancko, Chládek Zlaté Moravce: A. Chovan - Čögley, Kwin, Asanovič, Brašeň - J. Švec (63. Kelez), Duga (82. Orávik), B. Ľupták, Válovčan - Ďubek, Dočekal (73. V. Tkáč) Trnava: Bolek - Turňa, Abena, Košút, Lovat - A. Sloboda, Janečka - R. Tavares (72. Yilmaz), Rada, Čonka - Markoski (90.+ Hing-Glover) Karol Praženica, tréner Zlatých Moraviec: "Zápas sme si skomplikovali sami. V prvom polčase sme mali dve dobré šance na gól. Bola tam snaha, ale gól sme napokon inkasovali po našej štandardke. V závere sa nám podarilo aspoň vyrovnať. Keď nevyužijeme také šance, aké sme mali v prvom polčase, nemôžeme vyhrať." Michal Ščasný, tréner Trnavy: "Do zápasu sme nevstúpili dobre. Domáci mali dobré príležitosti na skórovanie. Druhý polčas sme začali lepšie, dali sme pekný gól, ale opäť sme to nedotiahli do víťazného konca."


1. Čo nevšedné v Bratislave očarilo v prvé dni nového roka? Frozen Bratislava: New Year wraps city in an icy mantle 2. Príbeh opitého slovenského pilota, ktorý chcel riadiť lietadlo v Kanade, má už svoj koniec: Drunk Slovak pilot sacked 3. Koľko cudzincov je v našich väzniciach? Z ktorých krajín najčastejšie sú? Christmas behind bars 4. Predpovede amerického novinára pre Slovensko: Kaliňák loses his job but keeps his 1990-style haircut  5. Kávu zadarmo alebo lacné sushi si už v žltých vlakoch na trase z Košíc do Bratislavy nedáte: RegioJet to leave the Bratislava-Košice route 6. Je medzi najpopulárnejšími menami u nás aj to vaše? These are the most popular names in Slovakia for babies 7. Slovensko prekvapilo - po 22 rokoch v Amerike sa oplatilo vrátiť: We think Slovakia is worse than other countries but it’s not true  8. Akých desať správ o Slovensku v angličtine bolo najčítanejších v roku 2016? Is kissing with Slovaks really a challenge?  9. To najdôležitejšie z novoročného Kiskovho príhovoru: Decency is not weakness  10. Bratislavčan postavil hrad synovi. Pozrite si ako vyzerá: New castle of Bratislava millionaire attracts tourists  Až 60 percent všetkých čitateľov prichádza na portál anglických novín The Slovak Spectator zo zahraničia, prevažne z USA, Veľkej Británie, Nemecka. Len 22,5 percent všetkých návštevníkov má vo svojom počítači ako komunikačný jazyk nastavenú slovenčinu. Portál je súčasťou spravodajského webu SME.sk.


Policajný prezident podal trestné oznámenie pre úniky v prípade Kiskovej firmy

Trestné oznámenie

Komentár

Gašpar hovorí o množstve nepravých dokumentov v policajnom prostredí.

BRATISLAVA. Pre úniky dokumentov, ktoré hovoria o tom, že firma prezidenta Andreja Kisku si neoprávnene započítala výdavky na jeho volebnú kampaň, podal policajný prezident Tibor Gašpar trestné oznámenie na inšpekciu. Povedal to v diskusnej relácii televízie TA3. "Môže to byť dokumentácia aj z policajného spisu, ale prioritne sa domnievam, že sú to dokumenty z finančnej správy. Napriek tomu som to oznámenie urobil, aby sme si interne prešetrili, čo sa deje," povedal Gašpar. Úniky dokumentov Gašpar odsúdil. Vylúčil, že by NAKA vyrábala takéto dokumenty na objednávku. Za únikom utajovaných informácií môžu podľa neho byť ľudia, ktorí za to dostali rôzne prísľuby od politikov ako napríklad miesto na kandidátke či robiť asistentov. "V prostredí je veľa upravovaných, falošných a nepravých dokumentov," podotkol. Minulý týždeň anonym zverejnil policajné uznesenie a neúplný protokol daňového úradu o účtovníctve Kiskovej firmy KTAG. Zo zverejnených dokumentov vyplývalo, že firma prezidenta a jeho brata musela doplatiť 27-tisíc eur, pretože do nákladov si neoprávnene započítala výdavky na Kiskovu volebnú kampaň. Spoločnosť potom sumu aj penále uhradila. Anonym o niekoľko dní poslal médiám ďalšiu časť protokolu. Daňováci v ňom podrobne rozpisujú, každú kontrolovanú položku súvisiacu s prezidentskou kampaňou. Počas pokusu o odvolanie ministra práce Jána Richtera zo Smeru zverejnila podpredsedníčka parlamentu Lucia Nicholsonová z SaS údajnú kriminálnu informáciu o korupcii predsedu parlamentu Andreja Danka z SNS. Poslal jej ju anonym. Informáciu začala skúmať inšpekcia ministra vnútra. Danko označil informáciu na poslaneckom klube SNS za falzifikát, čo potvrdil napríklad poslanec Dušan Tittel. Nicholsonová povedala, že informáciu od zdroja polícia vyhodnotila najvyšším stupňom dôveryhodnosti – A1. Znamená to, že už v minulosti poskytol polícii nejakú informáciu, ktorá sa ukázala ako pravdivá. Danko je podľa nej zapletený do korupčného škandálu v súvislosti s eurofondmi pod ministerstvom školstva. Informácia je z 19. augusta 2016. Gašpar dodal, že polícia Andreja Danka nikdy nevyšetrovala.


NEKROLÓGDelores Taylorová dostala Indiánov do škôl, ich diskrimináciu premietla na plátna

LOS ANGELES, BRATISLAVA. Bola len tretiačkou na základnej škole a už bojovala proti diskriminácii domorodých Američanov. Tí do škôl vtedy chodiť nesmeli, a tak sa Delores Taylorová (27.9.1932 – 23. 3. 2018) rozhodla vyučovanie z protestu bojkotovať. Svoj postoj vysvetlila otcovi, ktorý zašiel do školy, aby sa o probléme porozprával s učiteľkou. Ani on nevidel jediný dôvod na segregáciu detí. Zdalo sa, že Taylorovci vyhrali. Odvážna učiteľka sa rozhodla, že bude prvá, kto do svojej triedy prijme potomstvo amerických domorodcov. Všetko, čo Indiáni zažívali a ona to videla, bolo vo filme. Ľudia skutočne sypali na ich hlavy múku a hovorili im, že teraz už sú bieli. Malá Delores odštartovala dôležitú zmenu v školstve, no nevyviazla bez trestu za svoj „prehnaný aktivizmus.“ Napriek tomu, že učivo podľa vlastných slov zvládala s ľahkosťou, riaditeľ ju nechal prepadnúť. Zopakovala si tretiu triedu. Po rokoch priznala, že ju táto demonštrácia moci ranila, no „dôležitý bol pocit – juchú, podarilo sa mi to!“ Ako dvadsaťdvaročná sa vydala za herca Toma Laughlina. Spolu nakrútili sériu filmov o Billym Jackovi. Obaja si v nich zahrali hlavné úlohy, pričom Tom filmy aj režíroval a Dolores k nim písala scenár. Tom ako Billy Jack - veterán z Vietnamu - nenávidel vojnu. Neštítil sa však použiť násilie, keď to bolo potrebné. A to bolo často. Sám bol ako polovičný Indián častým svedkom neprávostí, ktoré páchali rasistickí sedliaci na indiánskych deťoch. Vlastne, na akýchkoľvek deťoch, ktoré neboli biele. Dolores sa vo filme objavila ako učiteľka Jean z hippie komunity, ktorá viedla nezávislú školu pre utečencov. Jej žiakmi boli rôzne decká, na farbe pleti nezáležalo. Jednoducho škola, ako si ju predstavovala malá Dolores. Do tvorby nezávislého filmu zasiahli veľké filmové štúdiá ako American International Pictures, 20th Century-Fox či Warner Bros. Billyho Jacka však na filmové plátna dostal až húževantý Laughlin, keď všetky štúdiá sklamali. Rozpačitý začiatok vystriedal úspech a rola Jean priniesla Dolores nomináciu na Zlatý glóbus.


Rybníček ohlási vznik novej strany v nedeľu

Trenčiansky primátor pripravuje program novej politickej strany spolu s viacerými expertnými skupinami.

BRATISLAVA. Trenčiansky primátor Richard Rybníček v nedeľu predstaví novú politickú stranu, s ktorou chce kandidovať do parlamentných volieb v roku 2020. Presadzovať chce viac kompetencií pre regióny.  Ako pre SME povedal, v nedeľu oznámi názov svojej strany a predstaví aj expertné skupiny, s ktorými spolupracuje na programových prioritách. Na programe spolupracuje napríklad so Slovenským inštitútom pre bezpečnostnú politiku. Ide o mimovládnu organizáciu, kde pôsobia experti na bezpečnostnú a obrannú politiku.  Ohlasovaná Rybníčkova strana by mala byť konzervatívna, jej vzorom má byť nemecká strana CDU/CSU.  Rybníček pracoval ako novinár, neskôr šéfoval STV. Je dvojnásobným primátorom Trenčína.


Najmenej 21 Iračanov zomrelo pri bombových útokoch, väčšina v Mósule

MÓSUL. Najmenej 21 ľudí zahynulo v piatok pri bombových útokoch autami v Iraku, väčšina z nich vo východnej časti mesta Mósul, ktoré vojaci nedávno znovu dobyli od extrémistickej organizácie Islamský štát (IS). Tri bombové útoky autami v severoirackom Mósule zabili 16 ľudí, uviedli predstavitelia bezpečnosti a zdravotníctva. Medzi mŕtvymi je desať civilistov a šesť príslušníkov bezpečnostných síl. K útokom došlo v troch rôznych oblastiach východného Mósulu. Túto východnú časť mesta znovu dobyli iracké sily, podporované náletmi koalície pod velením Spojených štátov, od Islamského štátu minulý mesiac. Medzitým vybuchla v Bagdade pri benzínovej pumpe bomba uložená v aute, zabila päť ľudí a zranila ďalších 11 osôb. K explózii došlo blízko nákupnej štvrte v západnej časti Bagdadu. Zatiaľ sa k zodpovednosti za bombové útoky nikto neprihlásil. K podobným atentátom v Iraku sa predtým prihlasoval Islamský štát. Iracké sily sa pripravujú na novú ofenzívu zameranú na oslobodenie západnej časti Mósulu, ktorú má stále pod kontrolou Islamský štát. Táto odštiepená skupina al-Káidy dobyla obrovské pásma irackého územia, vrátane Mósulu, pri bleskovej operácii v roku 2014.


Hovorcami roka 2016 sú Patrícia Macíková, Marek Tettinger a Tomáš Kráľ

TASR o tom informoval predseda Asociácie hovorcov Slovenska (AHS) Milan Vanga.

BRATISLAVA. Tohtoročnými víťazmi v ankete Hovorca roka 2016 sa stali v kategórii hovorca štátnych inštitúcií Patrícia Macíková, hovorkyňa Finančnej správy SR, v kategórii Samospráva a neziskový sektor Marek Tettinger, hovorca mestskej časti Bratislava - Nové Mesto, a v komerčnom sektore Tomáš Kráľ, hovorca siete nemocníc Svet zdravia. "Ocenili hlavne profesionálne zvládnutú krízovú komunikáciu Patrície Macíkovej na finančnej správe a vyzdvihli prácu s regionálnymi médiami v prípade Tomáša Kráľa, ktorý pracuje pre sieť nemocníc Svet zdravia. Marek Tettinger patrí dlhoročne k najlepším hovorcom v samospráve pre profesionálny a korektný prístup k médiám," vysvetlil Vanga. Najlepších hovorcov podľa Vangových slov vybrala odborná porota zo zoznamu, ktorý vytvorili zástupcovia médií, PR agentúry, samotní hovorcovia aj akademická obec hlasovaním na internetovej stránke www.hovorcaroka.sk. "Konečnému rozhodnutiu poroty predchádzala konštruktívna diskusia o každom nominovanom. O víťazoch v jednotlivých kategóriách rozhodla porota jednoznačne," povedal predseda. Odborná porota tento rok neudelila cenu TOP Hovorca roka. "Táto cena patrí hovorcovi, ktorý za hodnotené obdobie výnimočným spôsobom komunikoval zložité témy pri zachovaní profesionality a efektívnosti," vysvetľuje Vanga. V poradí 11. ročník sa niesol v znamení pomoci detským onkologickým pacientom. Okrem výťažku z internetového hlasovania sa organizátori rozhodli venovať organizácii Deťom s rakovinou n. o. taktiež zisk z charitatívnej tomboly.


Mexické úrady zvýšili ostražitosť v okolí aktívnej sopky Popocatépetl

MEXIKO. Mexické úrady zvýšili vo štvrtok výstrahu v súvislosti so sopkou Popocatépetl, ktorá chrlí rozpálené skaly a popol a vypúšťa plyny priamo zo sopečného komína. Informovala o tom agentúra AP. Mexické Národné centrum pre prevenciu živelných pohrôm oznámilo, že vydali výstrahu tretieho stupňa v žltom pásme, za ktorou už nasleduje červené výstražné pásmo. To by spustilo prípravy na evakuáciu, uvádza AP. Stratovulkán Popocatépetl, vysoký 5426 metrov a ležiaci v strednej časti krajiny, bol v nedávnych mesiacoch mimoriadne aktívny. V posledných však rozpálené skaly dopadali do vzdialenosti viac ako dva a pol kilometra od úbočia sopky. V okruhu 100 kilometrov od krátera sopky žije približne 25 miliónov ľudí.


Rodičov talianskeho expremiéra Renziho vyšetrujú v súvislosti s podvodom

Renziho rodičov súd poslal do domáceho väzenia pre údajný falošný bankrot.

RÍM. Na rodičov bývalého talianskeho premiéra Mattea Renziho uvalil súd v pondelok domáce väzenie v súvislosti s vyšetrovaním údajného falošného bankrotu. Informovala o tom agentúra AFP s odvolaním sa na súdne zdroje. Tiziano Renzi a Laura Bovoliová sú podozriví z vystavovania falošných faktúr. Súd podľa AFP rozhodol o domácom väzení, aby zabránil ničeniu alebo manipulácii s dôkazmi. Renzi na sociálnej sieti Facebook napísal, že verí talianskemu súdnemu systému a so znepokojením očakáva súdny proces. Dodal, že jeho rodinu očierňujú v súvislosti s jeho politickými aktivitami. "Tí, ktorí čítali príslušné dokumenty, povedali, že ešte nikdy nevideli také absurdné a neprimerané opatrenie," povedal Renzi. Jeho vyjadrenie citovala agentúra DPA. Renzi stál na čele talianskej vlády od februára 2014 do decembra 2016. Z funkcie odstúpil po tom, čo voliči v referende odmietli jeho ústavnú reformu.


Západoslovenská distribučná vyhrala dva súdne spory o G-komponent

V iných častiach Slovenska uspeli naopak najmä výrobcovia elektriny.

BRATISLAVA. Súdne spory medzi výrobcami elektriny a distribučnými spoločnosťami o poplatok za prístup do siete, takzvaný G-komponent, naďalej pokračujú. Po tom, ako vo viacerých súdnych sporoch na východnom či strednom Slovensku, čiže v pôsobnosti spoločností Stredoslovenská distribučná a Východoslovenská distribučná, boli úspešní najmä výrobcovia elektriny, na západnom Slovensku vyhrala prvé dva súdne spory Západoslovenská distribučná (ZSD). Tá tak zaznamenala prvé rozhodnutia vo veci poplatku za prístup do distribučnej siete. Ako uviedol v rozhovore pre agentúru SITA člen predstavenstva ZSD Marian Kapec, výrobcovia elektriny tvrdili, že nie sú povinní platiť prevádzkovateľovi distribučnej sústavy za využívanie distribučnej sústavy platbu za prístup, tzv. G-komponent. Výrobcovia preto žiadali súd, aby rozhodol o vrátení už zaplatených platieb ako bezdôvodného obohatenia.„My požiadavku na vrátenie týchto platieb odmietame a tvrdíme, že ak by výrobcovia za prístup do distribučnej sústavy nič neplatili, užívali by prístup do sústavy zadarmo. Argumenty výrobcov nie sú namieste obzvlášť v prípadoch, keď s nami uzatvorili platné zmluvy o prístupe. Práve s týmto argumentom sa stotožnil aj Okresný súd Bratislava I, keď tento mesiac zamietol žaloby dvoch výrobcov elektriny, s ktorými boli uzatvorené zmluvy o prístupe,“ uviedol Kapec. V minulosti náklady na prevádzku a údržbu distribučnej sústavy platili len odberatelia elektriny. Pred šiestimi rokmi Úrad pre reguláciu sieťových odvetví (ÚRSO) rozhodol, že od roku 2014 sa budú na nákladoch distribučnej sústavy spolupodieľať aj výrobcovia elektriny, keďže ju využívajú, podobne ako odberatelia. „Čiže pokiaľ odberateľ elektriny platí, lebo distribučnú sústavu využíva na odber elektriny, na nákladoch s jej prevádzkou a údržbou sa podieľa aj výrobca elektriny, ktorý ju využíva na dodávku vyrobenej elektriny,“ vysvetlil Kapec. Pred troma rokmi Ústavný súd Slovenskej republiky vyhlásil G-komponent za protiústavný a zrušil tú časť vyhlášky, ktorá výrobcom ukladala povinnosť G-komponent platiť. Podľa Ústavného súdu SR môže byť právnym základom pre úhradu G-komponentu iba zmluva o prístupe do distribučnej sústavy a distribúcii elektriny.G-komponent sa stal veľkou témou nedávno prijatej novely zákona o energetike z dielne Ministerstva hospodárstva SR. „Treba na rovinu povedať, že novela sa v tejto kauze postavila jednoznačne na stranu distribučných spoločností a neústavný G-komponent sa snaží legalizovať a zabetónovať. Novela tak kauzu G-komponent rozdelila na dve obdobia, a to obdobie pred novelou a obdobie po novele. V období pred novelou je G-komponent protiprávny. V období po novele je G-komponent žiaľ oprávnený,“ uviedol pred časom pre agentúru SITA Pavol Poláček z advokátskej kancelárie Poláček & Partners, ktorá niektorých výrobcov elektriny v boji proti G-komponentu zastupuje.


Hamas sa Izraelu vyhráža vypustením tisícov zápalných šarkanov a balónov

V Izraeli očakávajú obnovenie násilností na hraniciach s pásmom Gazy.

JERUZALEM. Izraelské bezpečnostné zložky vypálili v piatok varovné výstrely k skupine ľudí v pásme Gazy, ktorí smerom na izraelské územie vypúšťali šarkany a balóny so zapálenými alebo ľahko zápalnými predmetmi. Informoval o tom izraelský spravodajský server Ynetnews. Jeden zo šarkanov vypustených z pásma Gazy dopadol na cestu na juhu Izraela. Velenie bezpečnostných zložiek niekoľko ciest v tomto regióne z preventívnych dôvodov uzavrelo. Obyvatelia juhu Izraela a posádky izraelskej armády v piatok očakávajú obnovenie násilností na hraniciach s pásmom Gazy. Veľké obavy pritom vyvolávajú najmä vyhrážky hnutia Hamas, že z pásma Gazy smerom na juh Izraela vyšlú v piatok okolo 5000 zápalných šarkanov a balónov. Tie už zničili hektáre osiatych polí, sadov a lesných porastov. Podľa servera Ynetnews je v Izraeli v pohotovosti asi 400 hasičov. Začiatok vypúšťania šarkanov - v apríli - sa časovo zhodoval s násilnými protestmi v blízkosti hraničných plotov, ktoré oddeľujú Gazu od Izraela. Podľa denníka Jediot achronot v reakcii na to nakúpilo izraelské ministerstvo obrany stovky multikoptér, ktoré boli určené pre izraelský trh, a vojenskí experti vo veľmi krátkom čase vyvinuli a namontovali na ne špeciálne zariadenia buď na zrážanie šarkanov a balónov, alebo na ich kontrolované nútené pristátie. Palestínčania, ktorých pred časom kontaktovala tlačová agentúra AFP, vysvetlili, že ak má ich šarkan dostatočne dlhú šnúru, môže nad izraelské územie zaletieť až do hĺbky 20 či 30 kilometrov. Palestínčania pri tejto taktike využívajú zvyčajne západný vietor, ktorý veje z Gazy smerom na Izrael. Piatkové nepokoje sa očakávajú napriek tomu, že séria demonštrácií za ukončenie blokády palestínskych území a vrátenie "zeme predkov" Palestínčanom vyvrcholila už minulý piatok.


Colníci zadržali falzifikáty tenisiek, škodu vyčíslili na desaťtisíce

BRATISLAVA. Bratislavskí colníci zaistili ďalšie falzifikáty športovej obuvi. Po tom, ako minulý mesiac objavili 1008 párov obuvi obľúbených detských značiek za takmer 25-tisíc eur, našli pri kontrole dodávky na hraničnom priechode Čunovo 780 párov falošných tenisiek značky Adidas. Finančná správa, ktorá o prípade v utorok informovala na svojej internetovej stránke, vyčíslila škodu na viac ako 54-tisíc eur. Falošné tenisky colníci zadržali v dodávke na hraničnom prechode Čunovo. Posádka dodávky s vietnamským cestovným pasom a s platným povolením pobytu na Slovensku podľa Finančnej správy predložila k prevážanému tovaru dodací list aj faktúru. Pri kontrole tovaru však colníci zistili, že prevážaná športová obuv "vykazuje znaky porušenia duševného vlastníctva". To, že ide o falzifikáty, neskôr potvrdili aj majitelia ochrannej známky. "Pokiaľ by sa obuv predala na trhu ako originály za pôvodnú cenu, vznikla by im škoda za 54 600 eur," spresnila finančná správa. Páchateľom hrozí pokuta až do výšky 67-tisíc eur, prípadne trestné stíhanie.


Nitra si udržala šancu na titul, vo štvrtom finále zvládla nájazdovú lotériu

4. finále online

Vyjadrenia

Fotogaléria

Góly: 39. Čaládi (Hrušík), rozhod. sam. nájazd McCormack - 50. Zigo (Faille) Vylúčení: 7:9 na 2 min, presilovky: 0:1, oslabenia: 0:0. Rozhodovali: Stano, Snášel - Gajan, Šefčík, 3600 divákov (vypredané) Samostatné nájazdy: Buček (NR) - nedal, Faille (BB) - premenil 0:1, Lantoši (NR) - nedal, Asselin (BB) - nedal, Kerbashian (NR) - premenil 1:1, Zigo (BB) - nedal, Fominych (NR) - nedal, Higgs (BB) - nedal, McCormack (NR) - premenil 2:1, Lunter - nedal, koniec 2:1 Nitra: Šimboch - McCormack, Mezei, Morrison, Korím, M. Versteeg, Rais, A. Sloboda, Štefanka - Hrušík, M. Slovák, Fominych - Kerbashian, Šiška, Scheidl - Lantoši, Bortňák, Buček - Minárik, Čaládi, Pätoprstý Banská Bystrica: S. Williams - Mihálik, Marshall, K. Sloboda, Southorn, Kubka, Ďatelinka, Nemčík - Asselin, Faille, Selleck - Bartánus, Higgs, M. Lunter - Lamper, A. Šťastný, Zigo - Koper, Češík, Matoušek - T. Surový /stav série - 1:3/ NITRA. Hokejisti Nitry zdolali hráčov Banskej Bystrice 2:1 po samostatných nájazdoch vo štvrtom zápase finále play off slovenskej Tipsport ligy. Nitrania znížili stav finálovej série na 1:3. V zápase vysokej úrovne v riadnom hracom čase gól Nitry strelil v 39. minúte Erik Čaládi, za hostí vyrovnal v 50. minúte na 1:1 Tomáš Zigo. Dramatické predĺženie nerozhodlo, a tak prišli na rad nájazdy. Ten rozhodujúci premenil 27-ročný kanadský obranca Graeme McCormack. Brankára Banskej Bystrice Stephona Williamsa prekonal strelou pomedzi betóny. Nitrania sa dočkali víťazstva nad Banskou Bystricou po sedemnástich prehrách v sérii. Finálová séria bude pokračovať v utorok 16. apríla od 18:00 na ľade Banskej Bystrice. Domáci budú mať druhú možnosť na dovŕšenie majstrovského hetriku. (zdroj: RTVS) Andrej Kmeč, asistent trénera Nitry: "Rozhodlo naše bojovné nastavenie podporené skvelým výkonom brankár Šimbocha. Dôležité bolo, že sme ustrážili Banskú Bystricu v ich presilovkách. Vďaka bojovnosti, obetavosti a chceniu sme víťazstvo nakoniec preklopili na našu stranu. V sérii nám stále chýba premieňanie šancí v presilovkách, pokúsime sa to ešte zmeniť. Banskobystričania vlani proti Trenčínu tiež viedli 3:0 na zápasy a neskôr bolo aj 3:3, ale toto je iná séria a iné mužstvá a my sa pozeráme len po najbližší zápas." Dan Ceman, tréner Banskej Bystrice: "Nepremieňali sme šance, mali sme aj presilovku piatich proti trom a nič sme z toho nevyťažili. Oproti sobote to boli diametrálne odlišné zápasy, lebo tímy zrazu nepremieňali šance. Ale také je play off, stáva sa to a ideme ďalej za svojím cieľom."


Pre firmy s jedným spoločníkom môžu bez zmluvy pracovať rodinní príslušníci

Opatrenie sa môže pozitívne dotknúť približne 161-tisíc existujúcich spoločností.

BRATISLAVA. Pre spoločnosti s ručením obmedzeným, ktoré majú najviac jedného spoločníka, budú môcť od začiatku budúceho roka bez uzatvoreného pracovnoprávneho vzťahu pracovať rodinní príslušníci tohto spoločníka. Vyplýva to z novely zákona o nelegálnej práci od koaličných poslancov, ktorú v utorok schválil parlament. Podľa predkladateľov sa môže toto opatrenie pozitívne dotknúť približne 161 tisíc existujúcich spoločností s jedným spoločníkom. "Nie je však možné odhadnúť, koľko z uvedených spoločností sa rozhodne využiť výnimku, teda využívať prácu rodinných príslušníkov bez povinnosti uzatvoriť pracovnoprávny vzťah, ani v akom časovom rozsahu budú túto výnimku využívať," tvrdia poslanci. V súčasnosti sa výnimka z nelegálneho zamestnávania vzťahuje výlučne na fyzickú osobu, ktorá je podnikateľom, a na jeho rodinných príslušníkov. Nelegálnym zamestnávaním nie je, ak pre podnikateľa vykonáva prácu jeho príbuzný v priamom rade, súrodenec alebo manžel, ktorý je dôchodkovo poistený, je poberateľom dôchodku, alebo je žiakom alebo študentom do 26 rokov veku. "Táto výnimka sa v rovnakom rozsahu, teda s rovnakou definíciou rodinných príslušníkov a s rovnakými požiadavkami pre uplatnenie výnimky vztiahne na spoločnosti s ručením obmedzením s jediným spoločníkom," uvádza sa v dôvodovej správe k návrhu novely zákona. Pôjde pritom o všetky spoločnosti s ručením obmedzeným, ktoré majú jediného spoločníka, bez ohľadu na počet zamestnancov firmy. "Uvedený návrh tak spĺňa zásadu rovnakého zaobchádzania a požiadavku ústavnej konformity," uviedli predkladatelia. "Tento návrh chválim, je to zjednodušenie podnikateľského prostredia," povedal v rozprave nezaradený poslanec NR SR Jozef Mihál. Je to podľa neho správny krok. "Ďakujem, že ste s tým prišli," dodal. Parlament schválil aj novelu zákona o sociálnej práci. Novelou zákona sa predĺži prechodné obdobie, počas ktorého sociálny pracovník, ktorý vykonáva sociálnu posudkovú činnosť alebo sociálnu kuratelu, nemusí spĺňať podmienku osobitného kvalifikačného predpokladu na výkon špecializovanej odbornej činnosti, a to do 31. decembra 2022. Podľa súčasného znenia zákona pritom každý sociálny pracovník, ktorý vykonáva sociálnu posudkovú činnosť alebo sociálnu kuratelu, musí do konca roka 2020 absolvovať akreditované špecializačné vzdelávanie. Akreditované vzdelávacie programy však môžu realizovať len vzdelávacie inštitúcie, ktoré majú udelenú akreditáciu od Akreditačnej komisie Ministerstva práce, sociálnych vecí a rodiny Slovenskej republiky pre oblasť vzdelávania. V súčasnosti podala žiadosť o akreditáciu len jedna vzdelávacia inštitúcia, a to len na jeden špecializovaný vzdelávací program (sociálna kuratela).


Slovenkám sa v časovke nedarilo. Machálková skončila posledná, Jaseková predposledná

Časovka žien do 23 rokov (22 kilometrov): Časovka žien Elite (22 kilometrov): Časovka muži do 23 rokov (22 kilometrov):  ALKMAAR. Slovenská reprezentantka do 23 rokov Petra Machálková obsadila vo štvrtkovej časovke na ME v cestnej cyklistike v holandskom Alkmaare posledné 28. miesto. Za víťazkou Hannah Ludwigoou z Nemecka zaostala o 4:55 minúty. Striebro vybojovala Ruska Maria Novolodská (+38), na treťom mieste bola Talianska Elelna Pirroneová s mankom 40 sekúnd. V časovke žien Elite sa zo zisku zlata tešila domáca Ellen Van Dijková, ktorá triumfovala s polminútovým náskokom pred Nemkou Lisou Kleinovou. Aj bronz putuje do Holandska zásluhou Lucindy Brandovej. Slovenka Tatiana Jaseková skončila predposledná so stratou 4:53 minúty na víťazku. Medzi mužmi do 23 rokov obsadili v časovke prvé dve miesta Dáni. Triumfoval Johan Price-Pejtersen pred Mikkelom Bjergom. Slovenský reprezentant Martin Vlčák skončil na 47. mieste so stratou 2:49 min na víťaza.


Plávanie medzi leknami v jazere takmer zabilo turistku v Rakúsku

VIEDEŇ. Nemecká turistka tesne ušla smrti, keď sa zamotala do lekien v rakúskom jazere Ossiach. V sobotu to oznámila miestna polícia.   Ženu vo veku 75 rokov spozoroval jej krajan z Nemecka. Videl, ako plavkyňa zápasí a hádže sa v jazere Ossiach. To sa nachádza v spolkovej krajine Korutánsko na juhu Rakúska. Muž sa ju pokúšal zachrániť, ale najprv sa mu nedarilo vyslobodiť ju z dlhých stoniek lekien, ktoré sa jej omotali okolo nôh, uviedla rakúska tlačová agentúra APA. Nemka už bola v bezvedomí, keď sa ju tomuto záchrancovi nakoniec podarilo za pomoci dvoch ďalších turistov dotiahnuť na breh. Policajti ženu oživili. Turistka pochádza z oblasti mesta Augsburg na juhu Nemecka. Ženin 81-ročný manžel, ktorý tiež plával v jazere, utrpel šok, keď sa dozvedel o nehode manželky. Oboch odviezli do neďalekej nemocnice. Príslušník na policajnom oddelení v obci Bodensdorf, ktoré prípad riešilo, povedal pre agentúru DPA, že na podobný prípad si nepamätá. Oblasť jazera, kde rastú lekná, nie je uzatvorená, ale miestni obyvatelia vedia, že je nebezpečné tam plávať, dodal policajt.


Na festivale v rakúsku sa zrútil stan, hlásia dvoch mŕtvych

K tragédii došlo počas slávnosti v obci Sankt Johann am Walde.

VIEDEŇ. Rakúski zdravotníci ošetrili do poludňajších hodín už 120 zranených po zrútení festivalového stanu v obci Sankt Johann am Walde v okrese Braunau. Pri nešťastí, ktoré bolo dôsledkom prudkej búrky, prišli o život dve osoby - 19-ročná žena a 28-ročný muž. Ako vyplýva z aktualizovaných informácií, ktoré s odvolaním sa na policajné zdroje priniesli tlačová agentúra APA a verejnoprávny rozhlas ORF, dve desiatky zranených sú vo vážnom stave. Hliníková konštrukcia stanu neodolala nárazom vetra, ktorý v okolí dosiahol rýchlosť až 126 km/hodinu. Zrútila sa v čase, keď sa v ňom nachádzalo najmenej 700 hostí hasičskej slávnosti. Na mieste nešťastia zasahovalo 20 lekárov a okolo 300 spolupracovníkov rakúskeho Červeného kríža. Hornorakúska prokuratúra už okolnosti, ktoré viedli k nešťastiu, vyšetruje. Inkriminovaná búrka viedla v spolkovej krajine Horné Rakúsko k narušeniu plynulosti zásobovania elektrickým prúdom. Dočasne sa bez neho ocitlo až 150-tisíc domácností. Z iných oblastí republiky prišli správy o dočasnom prerušení železničnej dopravy. Z Bad Ischlu hlásili strhnutie cirkusového stanu, z ktorého sa do okolia dostali niektoré zvieratá - poníky a kozy, ktoré vrátili majiteľom alarmovaní hasiči. Ich kolegovia zo Salzburska mali takisto plné ruky práce s vyvrátenými stromami a poškodeným elektrickým vedením, iba v sídelnom meste tejto spolkovej krajiny zaznamenali 150 výjazdov. Zo Salzburgu prišli aj správy o viacerých zranených. Rušnú noc majú za sebou aj hasiči v rakúskych spolkových krajinách Vorarlbersko a Tirolsko.


Facebook mapuje svet, chce rozširovať internet

Nové analytické mapy sa snažia popísať, ako a kde žijú ľudia v krajinách mimo dosahu moderných technológií.

MENLO PARK, BRATISLAVA. Kde žijú ľudia a ako sú rozmiestnené ich obydlia? Odpoveď na tieto otázky sa snaží nájsť Facebook vo svojom novom mapovom projekte. Pri prieniku na nové trhy chce budovať najlacnejšie a najefektívnejšie infraštruktúry. Satelitné mapy sú prístupné pre každého, ak však chcete porozumieť ich obsahu, niekedy treba viac ako len obrázky z vtáčej perspektívy. Vývojári pri novom analytickom projekte zozbierali 14,6 miliardy satelitných snímok, ku ktorým pridali demografické dáta jednotlivých krajín. Výsledný balík 350 terabajtov dát následne podrobili dôslednej analýze. Výsledkom je podľa magazínu CNBC mapa pokrývajúca územie 20 ekonomicky slabých krajín, na ktorých by sa chcel Facebook po vybudovaní nových infraštruktúr presadiť. Analytická mapa má odhaliť atraktívne lokality ktoré možno pokryť signálom z družíc a dronov, ale aj navrhnúť stratégiu pre expanziu pomocou káblových rozvodov a WiFi do ďalších miest. Bez toho, aby museli technici vykročiť do terénu a dokumentovať prostredie, stratégovia môžu od stola smerovať vývoj technológií tak, aby vyriešili výzvy, ktoré sú typické pre konkrétny druh osídlenia. Mapy už neukazujú iba pohľad na krajinu, ale doplnkovými dátami hodnotia hustotu osídlenia, jeho charakter, ako aj krajinné podmienky pre budovanie infraštruktúr. Google i Facebook hľadajú neustále nových používateľov, aby udržali svoj rast a na nedotknutom trhu vychovali nové skupiny oddaných používateľov. V posledných rokoch vidia príležitosť v rozvíjajúcom sa vesmírnom programe súkromných spoločností.


STĹPČEK PETRA TKAČENKANie každý, kto si podal ruku s Kočnerom, patrí do vyhnanstva

Vymenovanie Kováča ml.

Stĺpček

Na rozdiel od Jankovskej Kováča už prešetrili.

Hľadať v roku 2019 vo vymenovaní Michala Kováča mladšieho za veľvyslanca akýsi prešľap prezidentky, ktorá vraj Kováčovi a Monike Jankovskej dvojako meria styky s Kočnerom, je buď perfídna snaha relativizovať okolnosti, alebo hrubé nepochopenie situácie. Aj keď sa dnes z akéhokoľvek styku s Kočnerom stal predmet diskreditácie, treba si uchovávať schopnosť vnímať proporcie. Spolupôsobenie v zásade s neznámym Kočnerom v prípade Technopol v roku 1995 nie je to isté, ako keď štátna tajomníčka o štvrťstoročie udržiava čulý styk s pánom, ktorý už je zoširoka známy ako dojič justičného systému v kombinácii so zneužívaním informácií. Rozumieme, že na funkciu tajomníčky ani veľvyslanca nie je ústavný nárok, lenže na rozdiel od Jankovskej v prípade Kováča bola vec vyšetrená a devätnásť rokov máme rozhodnutie nemeckého súdu o jeho nevine. Ak je Kováč niečím kontaminovaný, tak malo ministerstvo zahraničia, vláda aj parlament dosť možností konať a neukazovať na prezidentku.


Zverejnenie adresy budovy SIS poštou preveria poslanci

Tajná služba tvrdí, že záujmy SIS poškodené neboli. Zoznam pošty s adresami však z webu zmizol.

BRATISLAVA. Zverejnenie informácií o približnej polohe budovy, ktorej majiteľom by mohla byť Slovenská informačná služba, sa bude riešiť v parlamente. Adresy nehnuteľností boli niekoľko týždňov dostupné na webe Slovenskej pošty. Hoci tajná služba aj pošta odmietajú, že by šlo o únik utajovaných informácií,  šéf tajných Anton Šafárik to bude musieť vysvetliť poslancom parlamentu. „Výbor na kontrolu činnosti SIS je miesto, kde je vhodné rozprávať sa o tejto veci,“ povedal nový šéf výboru Gábor Grendel (OĽaNO-NOVA). Vo funkcii nahradil Daniela Lipšica, ktorý sa vzdal svojho poslaneckého mandátu. Grendel nechce špekulovať, či sa na web skutočne dostali utajované informácie, no pýtať sa na nejasnosti chce už na najbližšom rokovaní výboru. „Tému otvorím v prítomnosti pána riaditeľa služby,“ dodal poslanec. Národný bezpečnostný úrad sa k výboru nepripojí. Podľa jeho stanoviska totiž nezodpovedá za preverovanie podobných udalostí. Poloha budovy s označením „SIS – súkromné byty“ sa dostala do verejne prístupného zoznamu lokalít, do ktorých poštári z rôznych príčin nedoručujú zásielky. Slovenská pošta hovorí, že nejde o skratku tajnej služby, ale o označenie individuálnej schránky. Lokalita „SIS – súkromné byty“ mala s poštou dohodnutú službu preberania zásielok na pošte. Využíva sa v prípadoch, keď adresáti bývajú na mieste bez doručovacej služby alebo si uplatnia takzvanú výhradu donášky. Zásielky im vtedy poštári nedoručujú domov, ale nechajú ich na pošte, kde si ich môžu prevziať osobne. „Službu využívajú adresáti z viac ako sedemsto lokalít, ktoré sú schválené ako miesto bez doručovacej služby,“ povedala hovorkyňa pošty Iveta Dorčáková s tým, služba je bezplatná. Denník SME sa pokúsil aktivovať si službu individuálne schránky na bratislavskej hlavnej pošte, no neúspešne. Pracovníčky namiesto služby odporučili zriadiť si klasickú poštovú schránku. Bývalý šéf pošty, súčasný minister zdravotníctva Tomáš Drucker (nominant Smeru) sa k tomu, či je bežné označovať lokality bez doručovania skratkou SIS, vyjadrovať nechcel.   Podľa zverejneného zoznamu sa lokalita „SIS – súkromné byty“ s výhradou donášky nachádza vo Viničnom pri Pezinku v okruhu pol kilometra od obecnej pošty. Presná adresa v zozname chýba. V obci však sídli technický oddiel Ozbrojených síl SR aj s vojenskými bytmi ministerstva obrany. Neďaleko je areál, ktorý v minulosti využívala komunistická tajná služba. Hovorca SIS Branislav Zvara odmietol, že by objekty, na ktoré odkazuje poštársky zoznam, patrili tajnej službe. „Ide o úplnú dezinformáciu,“ reagoval. Tajná služby sa k svojim budovám bežne nepriznáva a necháva ich v utajení, nehnuteľnosti formálne vlastní niekto iný. Pošta zoznam so SIS pôvodne zverejnila na svojom webe. Keď naň upozornil začiatkom septembra reportér denníka SME na facebooku, odkaz na zoznam zo stránky pošty zmizol. Naďalej sa však k nemu dalo dostať napríklad prostredníctvom internetových vyhľadávačov. Po štvrtkovom zverejnení textu o možnom úniku citlivých informácií sa k zoznamu nedá dostať ani touto cestou. Prístupný je už len cez prehliadanie webovej histórie. Tento text ste mohli čítať vďaka tomu, že platíte za obsah. Vážime si to.


Kia sa s odborármi nedohodla ani pred sprostredkovateľom

Vedenie automobilky prístup odborovej organizácie odmieta a zotrváva na ponuke dvoch variantov rastu tarifných platov.

TEPLIČKA NAD VÁHOM. Vedenie automobilky Kia Motors Slovakia (KMS) sa so Základnou organizáciou Odborového zväzu (ZO OZ) KOVO KIA Žilina nedohodlo na dodatku kolektívnej zmluvy ani pred sprostredkovateľom. Podľa predsedu ZO OZ KOVO KIA Žilina Miroslava Chládeka predstavili v utorok (20.3.) zástupcom automobilky návrh na navýšenie tarifných miezd zamestnancov priemerne o 8,98 percenta a navýšenie príplatku za prácu v noci o 0,20 eur/hodinu. "Tento návrh by zabezpečil, pri započítaní dopadu navýšenia tarifnej mzdy na variabilné zložky mzdy, mesačné navýšenie hrubej mzdy u operátora v najrozšírenejšej tarifnej triede o 117 eur. Vlani bol dohodnutý vo výške 115 eur. Počas tohtoročného kolektívneho vyjednávania sa snažíme dohodnúť aspoň také navýšenie miezd ako v roku 2017," uviedol Chládek s tým, že návrh odborov zahŕňa aj dovolenku navyše pre dlhodobo zamestnaných a dobu platnosti dodatku ku kolektívnej zmluve v štandardnej dĺžke dvanástich mesiacov. "KMS vyjadruje sklamanie z návrhu odborovej organizácie na riešenie kolektívneho sporu, ktorý predstavila počas utorňajšieho rokovania. Kým KMS bola ochotná upraviť svoju ponuku na základe odporúčaní sprostredkovateľky, ktorá do procesu kolektívneho vyjednávania vstúpila začiatkom februára, odbory podobný ústretový krok neurobili," doplnil riaditeľ ľudských zdrojov KMS Anton Ondrej. Zotrvávaním na požiadavke zvýšenia miezd minimálne o 117 eur mesačne podľa neho odborová organizácia ignoruje skutočnosť, že v minulom roku šlo o výrazne nadpriemerný a skokový rast miezd. "Už dnes zarábajú výrobní pracovníci v priemere 1458 eur mesačne a patria tak medzi 15 % najlepšie platených zamestnancov na Slovensku. Argumenty odborovej organizácie na odôvodnenie požadovaného nárastu sú postavené na subjektívnych pocitoch, ktoré nezodpovedajú situácii na trhu práce. Nestotožnila sa s nimi ani sprostredkovateľka, ktorej odporúčania, vrátane dohody na 24 mesiacov, odbory odmietli," podotkol Ondrej. Ak sa odborári so zamestnávateľom nedohodnú, oznámia podľa Chládeka ďalšie kroky po rozhodnutí Konferencie ZO OZ KOVO KIA (po 8. apríli 2018). "Verím, že aj tento rok sa zamestnávateľ postaví zodpovedne k požiadavkám zamestnancov. Tieto sú úplne reálne a kopírujú aktuálny vývoj situácie na pracovnom aj automobilovom trhu. Spokojní zamestnanci sú zaiste aj cieľom zamestnávateľa, ktorý potrebuje stabilizovať situáciu v podniku a minimalizovať fluktuáciu. Práve preto by mal pozitívne prijať náš návrh," dodal Chládek. KMS prístup odborovej organizácie odmieta a zotrváva na ponuke dvoch variantov rastu tarifných platov. "Prvá možnosť počíta s rastom mzdy o 90,12 eura mesačne v rokoch 2018, 2019 a 2020. Kumulatívne by teda narástla o vyše 270 eur. Druhá alternatíva ponúka garanciu rastu miezd v období dvoch rokov, v každom z nich o 87,60 eura. Okrem toho spoločnosť ponúkla zamestnancom aj zavedenie 13. a 14. platu s nárokom na daňové a odvodové úľavy zo strany štátu. Po ich zavedení by bola ponuka KMS na reálny rast miezd približne rovnaká ako požadujú odbory, no musela by sa aspoň čiastočne zmeniť štruktúra vyplácania bonusov pri zachovaní ich aktuálnej výšky," vysvetlil riaditeľ ľudských zdrojov KMS. Priemerná mzda výrobného zamestnanca spoločnosti Kia Motors Slovakia podľa januárových informácií dosiahla v minulom roku 1458 eur. "Uvedená suma zahŕňa základnú mzdu, jednotlivé príplatky, vrátane príplatkov za prácu nadčas, letný a vianočný bonus, ako aj koncoročný bonus za dosiahnutie výrobného cieľa. Rozdiel medzi priemernou mzdou vo výrobnom závode a v žilinskom regióne každým rokom narastá, pričom v minulom roku dosiahol už viac ako 440 eur," doplnil vtedy hovorca KMS Jozef Bačé. Kia Motors Slovakia je jediný výrobný závod spoločnosti Kia Motors Corporation v Európe. Vybudovali ho v rokoch 2004 až 2006. Výrobu automobilov, ako aj motorov pre osobné autá, spustili v decembri 2006. Na Slovensku v súčasnosti Kia zamestnáva viac ako 3800 ľudí. Vyrába modely Kia cee"d v dvoch karosárskych úpravách - päťdverový cee"d, Sportswagon, športovo-úžitkový Kia Sportage a rodinné MPV Kia Venga. Od začiatku sériovej výroby opustilo brány závodu už viac ako 2,9 milióna vozidiel a vyše 4,4 milióna motorov.


Poisťovňa MetLife dosiahla na Slovensku zisk

Celkovo má poisťovňa na Slovensku viac ako 800-tisíc klientov.

BRATISLAVA. Poisťovňa MetLife má v súčasnosti na Slovensku viac ako 800-tisíc klientov. Informovali o tom dnes TASR predstavitelia spoločnosti. Za minulý rok dve spoločnosti MetLife na Slovensku vykázali predpis poistného vo výške 122,1 milióna eur a čistý zisk 9,2 milióna eur. Zároveň výška aktív spoločností MetLife na Slovensku predstavuje 899,5 milióna eur. Technické rezervy boli ku koncu minulého roka vo výške 644,8 milióna eur. Poisťovňa MetLife pôsobí na Slovensku už 21 rokov. Licencia Národnou bankou Slovenska jej bola udelená koncom septembra 1995 a spoločnosť vyrástla doslova na "zelenej lúke". Vtedy bola známa ako Amslico alebo Prvá Americko-slovenská poisťovňa a stala sa synonymom finančnej istoty s konzervatívnym prístupom k financiám, ktoré jej zverili klienti. Od 1. apríla minulého roku pôsobí MetLife na Slovensku prostredníctvom dvoch pobočiek poisťovní z iného členského štátu, MetLife Europe d.a.c. a MetLife Europe Insurance d.a.c. Materská spoločnosť MetLife, Inc. (NYSE: MET) je prostredníctvom svojich pridružených spoločností a pobočiek jednou z najväčších životných poisťovní na svete. Bola založená v roku 1868. Svoje služby poskytuje asi 100 miliónom klientov. MetLife má svoje operácie v takmer 50 krajinách a má vedúce postavenie v Japonsku, Latinskej Amerike, Ázii, Európe a na Strednom východe.


Pakistanec chcel zostať v Rakúsku, pomôcť mu mal sobáš so Slovenkou

Na dvojicu bolo podané trestné oznámenie.

KLAGENFURT. Dvadsaťsedemročný občan Pakistanu sa pokúsil zabrániť odsunu do vlasti uzavretím fingovaného manželstva v rakúskej spolkovej krajine Korutánsko. Muž, ktorému predtým zamietli žiadosť o azyl, mal v úmysle oženiť sa so 47-ročnou Slovenkou bývajúcou v metropole Korutánska - Klagenfurte, informovala vo štvrtok agentúra APA s odvolaním sa na policajné zdroje. Na výsluchoch sa potvrdilo podozrenie, že si Pakistanec, ktorý skončil vo vydávacej väzbe, chcel takto vynútiť povolenie na ďalší pobyt na území Rakúska.


V Hongkongu zatkli aktivistov, sobotňajší pochod nepovolili

Pochod plánovali na výročie rozhodnutia Číny nepovoliť plne demokratické voľby lídra Hongkongu.

HONGKONG. Známeho hongkonského prodemokratického aktivistu Joshuu Wonga v piatok ráno zatkli. Oznámila to prodemokratická politická skupina Demosisto, v ktorej pôsobí ako generálny tajomník. Wonga zadržali, keď okolo 7:30 miestneho času išiel na stanicu metra. Prinútili ho nastúpiť do auta a vzali ho na policajný komisariát, napísala na sociálnych sieťach Demosisto. Ako tiež uviedla, neskôr zatkli aj ďalšiu jej členku, Agnes Chow. Polícia zatiaľ zatknutia nepotvrdila. Wong je poprednou osobnosťou študentských hromadných protestov v Hongkongu z roku 2014. V júni ho prepustili z väzenia, kde si odpykal dvojmesačný trest za pohŕdanie súdom v súvislosti so spomínanými demonštráciami. Mladý aktivista pravidelne vyjadroval podporu rozsiahlym protestom, ktoré sa v Hongkongu konajú toto leto. Polícia vo štvrtok v noci zatkla aj lídra hnutia podporujúceho nezávislosť Hongkongu Andyho Chana. Toho zatkli pre podozrenie z výtržníctva a napadnutia policajtov. Medzičasom tiež hongkonské úrady zamietli žiadosť organizácie Občiansky front pre ľudské práva o povolenie pochodu naplánovaného na sobotu a tá sa ho preto rozhodla zrušiť. "Prvou prioritou Občianskeho frontu pre ľudské práva je zabezpečiť, že všetci účastníci našich pochodov budú fyzicky aj právne v bezpečí. To je naša prvá priorita. A z dôvodu rozhodnutia odvolacej rady je nám veľmi ľúto, ale nemáme inú možnosť ako pochod zrušiť," vyjadrila sa líderka skupiny Bonnie Leung. Pochod bol naplánovaný na piate výročie rozhodnutia Číny nepovoliť plne demokratické voľby lídra Hongkongu. Nie je jasné, či sa ľudia zídu na nepovolenom proteste. Hongkong už viac ako dva mesiace sužujú masové protesty volajúce po demokratických reformách a nezávislom vyšetrovaní policajných postupov. Protesty sú namierené aj proti pročínskej šéfke hongkonskej administratívy Carrie Lam, pričom ľudia žiadajú jej rezignáciu a nové voľby. Demonštranti pôvodne protestovali proti chystanému zákonu o vydávaní ľudí podozrivých z trestnej činnosti z Hongkongu do Číny, no neskôr sa zoznam ich požiadaviek rozšíril. Zákon, ktorý už hongkonská pročínska administratíva medzičasom stiahla, by podľa demonštrantov umožnil, aby čínski komunisti stíhali každého obyvateľa Hongkongu, ktorý nesúhlasí s politikou Číny.


Informácie Izraela o jadrovom programe Iránu sú podľa Lavrova neaktuálne

Izraelský premiér Benjamin Netanjahu tvrdí, že Irán oklamal svetové mocnosti pri podpise jadrovej dohody.

SOČI. Tvrdenia Izraela o tom, že Irán napreduje vo svojom programe vývoja jadrových zbraní, sa evidentne vzťahujú k skoršiemu obdobiu, ktoré Medzinárodná agentúra pre atómovú energiu (MAAE) už zohľadnila. Na tlačovej konferencii to vo štvrtok vyhlásil ruský minister zahraničných vecí Sergej Lavrov, ktorého cituje agentúra TASS. "Podľa expertov, ktorí sa podieľali na vypracovaní jadrovej dohody s Iránom, sa tieto dokumenty týkajú predchádzajúcich aktivít, už predtým podliehajúcich inšpekcii MAAE. Ak Izrael alebo niekto iný disponuje dokumentmi, ktoré dokazujú, že Irán obnovil svoj program vývoja jadrových zbraní, nech ich bezodkladne predložia MAAE," uviedol Lavrov. Izraelský premiér Benjamin Netanjahu v pondelok oznámil, že Irán oklamal svetové mocnosti pri podpise jadrovej dohody z roku 2015. Podľa jeho slov Izrael údajne získal tajné dokumenty, ktoré svedčia o tom, že sa Teherán tajne snažil nadobudnúť jadrové zbrane. K židovskému štátu sa v tomto tvrdení bezprostredne pridali aj Spojené štáty. Netanjahu na pôde izraelského ministerstva obrany v Tel Avive médiám ukázal "presné kópie" dokumentov o iránskom jadrovom programe, ktoré boli uložené v tajnom zariadení v Teheráne a získali ich izraelské spravodajské služby. Okrem 55.000 strán dokumentov má podľa neho Izrael k dispozícii aj ďalších 55.000 súborov uložených na 183 CD diskoch. Irán a šesť mocností - Británia, Čína, Francúzsko, Nemecko, Rusko a USA - dospeli 14. júla 2015 k dohode o jadrovom programe Teheránu. Na jej základe boli zrušené sankcie OSN, EÚ a USA voči islamskej republike výmenou za to, že Irán dlhodobo obmedzí svoj nukleárny program, ktorý bol podľa Západu zameraný na získanie jadrových zbraní.


Dôvera v ekonomiku eurozóny v januári klesla na dvojročné minimum

Kľúčový index klesol už siedmy mesiac po sebe.

BRUSEL. Dôvera v ekonomiku eurozóny v januári klesla viac, než sa očakávalo, na dvojročné minimum. Dôvodom bolo zhoršenie takmer všetkých čiastkových komponentov (s výnimkou ukazovateľa dôvery spotrebiteľov a stavebného sektora) pre pochmúrne vyhliadky ekonomiky bloku na začiatku roka. Ukázal to najnovší prieskum Európskej komisie (EK). Podľa výsledkov prieskumu sa kľúčový ukazovateľ ďalšieho vývoja v regióne, indikátor ekonomického sentimentu (IES), v januári znížil na 106,2 bodu z mierne revidovaných 107,4 bodu v decembri. Ide pritom už o siedmy po sebe nasledujúci mesačný pokles indexu, ktorý tak dosiahol najnižšiu úroveň od novembra 2016. Analytici pritom očakávali, že sa januárová hodnota IES zníži menej, na 106,8 bodu. Dôvodom horšieho výsledku bol najmä pokles dôvery v maloobchode. Horšie než očakávané výsledky priniesla EK len deň predtým, ako Eurostat uverejní svoj prvý odhad hospodárskeho rastu 19-člennej eurozóny. Analytici odhadujú, že ekonomika euroregiónu v posledných troch mesiacoch 2018 medzikvartálne stúpla o 0,2 percenta. Prieskum EK ďalej ukázal, že čiastkový index dôvery v priemysle eurozóny klesol v januári na 0,5 bodu z 2,3 bodu v decembri. Spotrebiteľom sa však nálada zlepšila a ich dôvera vzrástla na -7,9 bodu po prudkom poklese v decembri na -8,3 bodu. Sentiment v maloobchode sa v januári prudko znížil na -1,9 bodu z -0,1 bodu v decembri. Dôvera v sektore služieb, ktorý sa podieľa dvoma tretinami na výkone ekonomiky eurozóny, klesla na 11 bodov. Separátny indikátor podnikateľského sentimentu, ktorý pomáha odhadnúť fázy hospodárskeho cyklu, sa v januári znížil na 0,69 z 0,86 bodu v decembri, čo bolo jeho dvojročné minimum a menej ako 0,75 bodu, ktoré očakávali analytici.


Rúhání podporuje európsky plán posilnenia jadrovej dohody

V rozhovoroch chce pokračovať aj iránsky minister zahraničných vecí.

TEHERÁN. Irán podporuje plán európskych krajín posilniť jadrovú dohodu, ktorú Teherán podpísal v roku 2015 so svetovými mocnosťami, a od ktorej Spojené štáty minulý rok odstúpili. V stredu to povedal iránsky prezident Hasan Rúhání. Plán podľa neho počíta so zabránením Iránu získať jadrové zbrane, zaistením jeho podpory pre mier v regióne, uvoľnením amerických sankcií a s bezprostredným opätovným začatím exportu iránskej ropy. "Súhlasíme so všeobecným rámcom Európanov," povedal Rúhání počas zasadnutia kabinetu. Za rozhovory sa v stredu v štátnej televízii vyslovil aj iránsky minister zahraničných vecí Mohammad Džavád Zaríf. Ako uviedol, aj napriek tomu, že štvorbodový plán francúzskeho prezidenta Emmanuela Macrona nezahŕňa názory Iránu, je nevyhnutné, aby rokovania pokračovali správnou cestou. "V komunikácii budeme pokračovať," povedal.Na začatie rozhovorov o nových podmienkach jadrovej dohody vyzývajú Teherán Francúzsko, Veľká Británia a Nemecko. K úsiliu sa podľa Zarífa pridal aj japonský premiér Šinzó Abe.


Rusi sa vyhrážajú, že na budúci rok zablokujú Facebook

Podľa šéfa ruského telekomunikačného úradu Moskva sociálnu sieť zablokuje, ak Facebook nebude v krajine skladovať svoje údaje.

MOSKVA. Ruský telekomunikačný úrad pohrozil, že na budúci rok zablokuje prístup na sociálnu sieť Facebook, ak rovnomenná firma, ktorá ju prevádzkuje, nebude v krajine skladovať svoje údaje. Alexander Žarov, šéf ruského federálneho telekomunikačného úradu, v utorok ruským tlačovým agentúram povedal, že úrad bude pracovať na tom, aby "donútil Facebook dodržiavať zákon" o osobných údajoch, podľa ktorého sú zahraničné spoločnosti povinné skladovať údaje v Rusku.Žarov sa v utorok vyjadril, že ruská vláda chápe, že Facebook je "špecifickou službou", ale dodal, že vláda nebude robiť výnimky a bude musieť Facebook na budúci rok zablokovať, ak nebude zákon dodržiavať. Odporcovia ruského zákona o osobných údajoch, ktorý nadobudol účinnosť v roku 2015, ho však kritizujú pre to, že potenciálne by mohol znamenať sprístupnenie údajov pre ruskú spravodajskú službu.


Zlaté piesky budúcnosti. Architekti plánujú rozsiahlu obnovu kultového kúpaliska

Na prírodnom kúpalisku pri vjazde do hlavného mesta má vyrásť veľký športový areál. Ukázali, ako by mal vyzerať.

BRATISLAVA. V minulosti to mali byť špičkové filmové ateliéry či mestečko hazardu Metropolis. Veľkolepé projekty naplánované v okrajových častiach Bratislavy, z ktorých napokon nebolo nič. Najnovšie sa architekti zamerali na prírodné kúpalisko Zlaté piesky. Plánujú tam výstavbu rozsiahleho športového areálu. Zámer vychádza z urbanistickej štúdie, ktorú si mesto dalo urobiť ešte v roku 2009. "Záujmom mesta je zachovať využitie rekreačného areálu Zlatých pieskov aj naďalej," hovorí Iveta Kešeľáková z tlačového oddelenia magistrátu. Štúdiu vypracovalo Podnikateľské centrum Fakulty architektúry STU v Bratislave. Autormi sú architekti Bohumil Kováč, Ján Komrska a Jozef Polgáry. Návrh počíta s rozšírením jazera v časti pri výpadovke z mesta smerom na Senec. Zámerom je vytvoriť tam obdĺžnikovú zónu pre vodné športy s cieľovou plochou kilometrovej veslárskej dráhy. Jej súčasťou by bolo kúpalisko so skokanskými vežami a toboganmi. Zároveň by tak vznikol priestor na kultúrne podujatia s plávajúcim pódiom. Hlavnej pláži, ktorá slúži ako prírodné kúpalisko, má dominovať vyhliadková reštaurácia. V nákresoch je prepojená s terasou postavenou na stĺpoch. Druhá pláž by vznikla oproti. Jazero podľa nákresov bude lemovať bežecká dráha a cyklocesta. Štúdia uvažuje o prepojení brehov kompou alebo lanovkou. V okolí by mali vyrásť ďalšie športoviská, ubytovacie zariadenia, obchody, reštaurácie. Ostrov zostáva nevyužitý, len by ho upravili. V jazere majú byť dva gejzíry na okysličovanie vody. Zároveň by slúžili ako atrakcia pre návštevníkov. Na východnom pobreží sa ráta s rybárskou zátokou. Na pláne nového využitia plochy hlavného kúpaliska s plážovou reštauráciou pracuje architekt Ľubomír Mezovský z ateliéru Aprox. Zadanie dostal od majiteľa pozemkov, ktorým je firma Nuss z Bratislavy. Z listu vlastníctva vyplýva, že pozemky kúpila v roku 2013. "Zámerom je, aby sa začalo primerane oživovať to zdevastované územie, v ktorom sa etablujú asociálne živly," hovorí Mezovský. Dodal, že vybudovaním areálu chcú vniesť do lokality nový život. Návrh urbanistickej štúdie, ktorý pripravili, práve pripomienkuje bratislavský magistrát a mestská časť Ružinov, v ktorej areál leží. Od toho, kedy a ako sa vyjadria, podľa Mezovského závisia ďalšie termíny. "Záujem objednávateľa je pokračovať v príprave tohto zámeru čo najskôr." Mesto hovorí, že proces schvaľovania zámeru so zmenami a doplnkami je náročný a trvá niekoľko rokov. Investor, ktorý by projekt následne zafinancoval, sa zatiaľ nenašiel. V ponuke realitných kancelárií je v súčasnosti ďalší pozemok na Zlatých pieskoch s rozlohou vyše 9300 štvorcových metrov. Lemuje južný breh jazera. Prezentujú ho ako strategický práve vzhľadom na ideu magistrátu vybudovať tam veľké športové centrum.


Máte dosť trpezlivosti? Vyskúšajte si nekonečné galaktické puzzle

Pri skladaní galaxie nepotrebujete návod a každý deň si môžete spraviť iný obraz.

Pod vianočným stromčekom si nájdete puzzle, vysypete na zem všetky dieliky a tešíte sa na niekoľko dní intenzívneho skladania. Vďaka obrázku na škatuli máte predstavu, aký bude výsledok. Pri Infinite Galaxy Puzzle môžete mať iný výsledok každý deň. Na 133 dielikoch z brezovej preglejky je z oboch strán vytlačený záber galaktického stredu zo snímky Hubblovho observatória. Návod vám ale veľmi nepomôže, pretože žiaden z dielikov nemá svoje pevne dané miesto a puzzle sa dajú skladať ktorýmkoľvek spôsobom.


Strany sa dohodli na rokovaní o novej vláde, Rutte chce byť znova premiérom

Rokovať o predstavách, ambíciách a tiež postojoch ku konkrétnym politickým témam začnú budúci týždeň.

BRUSEL, AMSTERDAM. Štyri holandské politické strany zastupujúce široké politické spektrum sa vo štvrtok dohodli na ďalších rokovaniach o vytvorení budúcej vlády. Informoval o tom spravodajský server DutchNews.nl. O podobe nového vládneho kabinetu bude rokovať víťaz parlamentných volieb z 15. marca liberálna Ľudová strana za slobodu a demokraciu (VVD) premiéra Marka Rutteho, Kresťanskodemokratická výzva (CDA), ľavicovo-liberálna strana Demokrati 66 (D66) a Zelená ľavica (GroenLinks). Lídri štvorice strán sa po prieskumných rozhovoroch dohodli, že už na budúci týždeň začnú s prvými rokovaniami o predstavách, ambíciách a tiež odmietavých postojoch ku konkrétnym politickým témam. Premiér Rutte, ktorý sa chce uchádzať v poradí už o tretí mandát predsedu vlády, uviedol, že je pripravený na nadchádzajúce rokovania s tromi stranami a pripustil, že v rámci tejto skupiny existujú značné politické rozdiely. "Budeme rokovať tak, aby sme zistili, či výrazné názorové rozdiely, ktoré sú medzi nami, možno preklenúť," uviedol v tejto súvislosti líder Zelenej ľavice Jesse Klaver. Jeho strana bola najväčším prekvapením parlamentných volieb, keď získala 14 kresiel v dolnej komore parlamentu, o desať viac ako v predošlých voľbách. Zelení ľavičiari presadzujú politiku v prospech boja proti klimatickým zmenám, sú za spravodlivejšie prerozdeľovanie príjmov a sústreďujú sa aj na utečeneckú politiku. Kým Zelená ľavica si rozumie s ľavicovými liberálmi z D66 v oblasti životného prostredia a ústretového prístupu voči utečencom a imigrácii, kresťanskí demokrati z CDA a liberáli z VVD presadzujú tvrdšie imigračnú politiku a chcú kriminalizovať cudzincov, ktorí žijú v Holandsku bez riadnych dokladov. Z rokovaní o budúcej vláde "vypadli" súčasní Rutteho koaliční partneri - sociálni demokrati. Strana práce (PvdA) utrpela vo voľbách debakel, keď z počtu 38 poslancov bude mať v parlamente len deväť, a oznámila, že chce zostať v opozícii. Prieskumné rozhovory o možnej koalícii sa skončili pre pravicového populistu Geerta Wildersa. Hoci jeho Strana za slobodu (PVV) skončila vo voľbách ako druhá najsilnejšia, všetky ostatné veľké strany spoluprácu s ňou vylúčili.


Ústredie práce ukázalo zoznam nedostatkových profesií

Zoznam nedostatkových profesií sa týka len 29 okresov v šiestich krajoch na Slovensku.

BRATISLAVA. Ústredie práce, sociálnych vecí a rodiny SR zverejnilo na svojej internetovej stránke zoznam zamestnaní s nedostatkom pracovnej sily ku koncu júna tohto roka v okresoch, kde bola vlani priemerná miera evidovanej nezamestnanosti nižšia ako 5 percent. Ide o 29 okresov v šiestich krajoch na Slovensku. Po osem takýchto okresov sa nachádza v Bratislavskom a Trenčianskom kraji, šesť okresov v Trnavskom kraji, štyri okresy v Nitrianskom kraji, dva okresy v Žilinskom kraji a v Banskobystrickom kraji len okres Banská Bystrica. Najviac nedostatkových profesií sa nachádza v Bratislavskom kraji. Ide o 70 profesií, medzi ktorými sú najmä pracovné pozície v zdravotníctve, doprave, stavebníctve, sociálnych službách, ale aj napríklad systémový programátor, či poštár. V okresoch Trnavského kraja je 54 nedostatkových profesií, taktiež najmä z oblasti zdravotníctva, dopravy, či stavebníctva. V Nitrianskom kraji majú zamestnávatelia problém obsadiť 42 profesií, takisto zo oblasti zdravotníctva, dopravy, ale aj zo strojárstva, medzi nedostatkovými profesiami sa však nájde aj kuchár, či šéfkuchár.V okresoch Trenčianskeho kraja sa ťažko obsadzuje 36 profesií zo zdravotníctva, dopravy, ale aj pozície ako sú sklár, mäsiar, či pekár. Dva okresy v Žilinskom kraji evidujú 28 nedostatkových profesií vo sfére zdravotníctva, dopravy, stavebníctva, či strojárstva. Okres Banská Bystrica má v zozname 19 nedostatkových profesií, najmä v zdravotníctve, doprave, či strojárstve. Od mája tohto roka sa zjednodušili podmienky zamestnávania štátnych príslušníkov tzv. tretích krajín, teda z krajín mimo Európskej únie, na Slovensku. Týka sa to však len vybraných profesií, v ktorých je preukázaný nedostatok kvalifikovanej pracovnej sily a okresov s priemernou mierou evidovanej nezamestnanosti nižšou ako 5 percent. Zoznam zamestnaní, v ktorých pretrváva nedostatok pracovnej sily, stanovuje komisia na tripartitnej úrovni a zverejňuje sa a ročne aktualizuje na webovej stránke Ústredia práce, sociálnych vecí a rodiny SR.Na identifikované zamestnania bude pri udeľovaní jednotných povolení štátnym príslušníkom tretích krajín platiť zjednodušený proces, napríklad nebude na tento účel potrebné nahlasovať voľné pracovné miesta. Počet zamestnancov pochádzajúcich z krajín mimo Európskej únie sa však obmedzil na najviac 30 percent z celkového počtu zamestnancov konkrétneho zamestnávateľa


Solárne články majú kaz. Odhalili ho po desaťročiach úsilia

BRATISLAVA. Solárne články majú kľúčovú závadu, ktorá znižuje ich účinnosť. Príčinu chyby sa podarilo odhaliť vedcom po štyridsiatich rokoch pátrania. Svoje zistenia uverejnili vo vedeckom časopise Journal of Applied Physics. Kremíkové solárne články sú jedným z najpoužívanejších systémov na výrobu energie z obnoviteľných zdrojov. Väčšina dosahuje iba dvadsaťpercentnú účinnosť - za každý kilowatt slnečného žiarenia vytvoria 200 wattov elektrickej energie. Už v prvých hodinách používania však kremíkové solárne články výrazne degradujú. "Počas prvých hodín prevádzky po inštalácii klesne účinnosť solárneho panelu z dvadsiatich percent na približne osemnásť percent," vysvetľuje v tlačovej správe univerzity v Manchesteri jeden z autorov výskumu Tony Peaker. Dvojpercentná strata účinnosti sa nemusí laikovi javiť ako veľký problém. "Ale, keď si uvedomíte, že solárne panely sú v súčasnosti zodpovedné za dodávku veľkej a rastúcej časti celkových energetických potrieb sveta, je to výrazná strata," hovorí Peaker. Klesanie účinnosti solárnych článkov sa označuje za svetlom spôsobenú degradáciu. Problému sa vedci venujú už štyridsať rokov a napísali o ňom viac ako 250 štúdií. Vedcom z univerzity v Manchesteri sa prvýkrát podarilo popísať mechanizmus tejto degradácie. Zistili, že pri transformácii elektrického náboja v kremíkovom solárnom článku za prítomnosti slnečného svetla vzniká vysoko účinná "pasca". Tá zabraňuje prúdeniu fotoelektrických nosičov náboja - elektrónom. Čokoľvek, čo bráni prúdeniu elektrónov, znižuje výkonnosť článku a množstvo vytvorenej elektrickej energie. "Dokázali sme, že chyba existuje, teraz musí nasledovať potrebná technická oprava," píše v tlačovej správe jeden z autorov štúdie Iain Crowe. Kvalita kremíkového materiálu sa štandardne určuje technikou, ktorá meria "životnosť" nosičov nábojov. Životnosť je dlhšia práve v materiáloch, ktoré majú menej pascí. Autori tiež zistili, že degradácia solárnych článkov sa dala zvrátiť tým, že sa kremíkový materiál zahrial v tme. DOI: 10.1063/1.5091759


V Bielorusku začali predávať ruské pivo s názvom Novičok

Na vinete piva Novičok je surrealistická kresba s názvom "Plaziaca sa smrť".

MINSK. V obchodoch bieloruského hlavného mesta Minsk sa objavilo pivo ruskej výroby s kontroverzným názvom Novičok, čo je aj druh nervovoparalytickej bojovej látky vyvinutej v bývalom Sovietskom zväze. Látka sa stala neslávne známou po tom, ako sa ňou v marci otrávil v Británii bývalý ruský špión Sergej Skripaľ. Informovala o tom rozhlasová stanica Slobodná Európa (RFE/RL). Pivo vyrába malý ruský pivovar Alaska Brewery so sídlom v meste Balašicha, ležiacom približne 20 kilometrov východne od Moskvy. Pivovar začal vyrábať pivo Novičok v máji so sloganmi "Podmanivá chuť stiahne vaše zmysly a vedomie do nervovoparalytickej nirvány" a "Prísne tajná receptúra, ani Trump nebude schopný nič dokázať". Kontroverzný výrobok sa stal v Bielorusku predmetom ostrej kritiky, ktorá sa zniesla na adresu daného pivovaru s tým, že zosmiešňuje otrávenie Skripaľa a jeho dcéry v anglickom Salisbury, ako aj ďalší prípad otravy novičkom v Británii, ktorý sa stal pred niekoľkými dňami, pričom jedna z dvojice poškodených, 44-ročná žena, medzitým zomrela. Roztržka ohľadom piva sa spustila na sociálnych sieťach po tom, ako istý blogér zverejnil fotografiu fľaše piva Novičok z minského baru, kde ho majú v ponuke. Na vinete je surrealistická kresba od poľského výtvarníka Zdzislawa Beksiňského s názvom "Plaziaca sa smrť". Umelec, ktorý zomrel v roku 2005, bol vedúcou osobnosťou poľského modernizmu. Dané pivo je jedným z mnohých produktov so značkou Novičok, ktoré sa v ruských obchodoch objavili od vypuknutia kauzy Skripaľ. Ďalšími sú tričká či slnečnicový olej. Temný marketing je podľa RFE/RL v zhode s často podráždeným tónom, ktorým sa Moskva bráni pred obvineniami, že za útokom na Skripaľovcov stáli ruské tajné služby. Alaska Brewery odpovedal na kritiku piva Novičok v Bielorusku s tým, že "irónia" v jeho názve je "primeraná". "Sme presvedčení, že Rusko nemá s týmito 'vraždami' v Británii nič do činenia a celý prípad novičok je iba fabuláciou západných médií, provokáciou zo strany Londýna," uviedol pre RFE/RL zástupca predmetného ruského pivovaru.


Americkí astronauti z ISS uskutočnili 200. výstup do vesmíru

Dvojica mala počas vesmírnej vychádzky vymeniť palubný blok s elektronikou, nainštalovať ochranný štít a vykonať ďalšiu údržbu.

MYS CANAVERAL. Dvojica amerických astronautov z Medzinárodnej vesmírnej stanice (ISS) uskutočnila v piatok jubilejný 200. výstup do otvoreného kozmu, počas ktorého sa venovala plánovanej inštalácii, výmene a údržbe zariadení na vonkajšom plášti ISS. S odvolaním sa na vyhlásenie NASA o tom informovala agentúra DPA. Astronautka Peggy Whitsonová a jej kolega Jack Fischer mali počas vesmírnej vychádzky vymeniť palubný blok s elektronikou, nainštalovať ochranný štít a vykonať ďalšiu údržbu. Ich výstup do kozmu mal pôvodne trvať šesť a pol hodiny, pre problémy so skafandrom jedného z astronautov ho však o dve hodiny skrátili. Problémy nastali ešte počas rannej prípravy na výstup, keď z Fisherovej chladiacej hadice, ktorou sa do skafandra pred výstupom do kozmu dodáva voda a kyslík, začala vytekať voda, uviedla agentúra AP. Astronauti si následne pomohli hadicou Whitsonovej, v dôsledku toho sa však znížila celková výdrž batérie ich skafandrov a vesmírna vychádzka sa tak musela skončiť skôr. Počas výstupu sa preto venovali len hlavnej úlohe, a síce výmene elektroniky.


Španielski poslanci opäť nevyslovili dôveru premiérovi Sánchezovi

Za vyslovenie dôvery hlasovalo 124 poslancov.

MADRID. Poslanci španielskeho parlamentu opäť nevyslovili vo štvrtok dôveru úradujúcemu premiérovi Pedrovi Sánchezovi. Informovala o tom agentúra AFP. Za vyslovenie dôvery hlasovalo 124 poslancov, 155 bolo proti. Na to, aby Sáncheza parlament potvrdil vo funkcii predsedu vlády, potreboval získať jednoduchú väčšinu z hlasujúcich poslancov v 350-člennom zákonodarnom zbore. V prvom hlasovaní, ktoré sa uskutočnilo v utorok, potreboval absolútnu väčšinu v parlamente - chýbalo mu 52 hlasov. Sánchez, ktorý sa uchádzal o podporu poslancov krajne ľavicovej strany Unidas Podemos (Spoločne môžeme), ako aj poslancov malých regionálnych strán, bude mať teraz ďalšie dva mesiace, aby získal v parlamente podporu pre vytvorenie menšinovej alebo koaličnej vlády. Ak sa mu to nepodarí, Španieli budú musieť ísť v novembri opäť k volebným urnám. Išlo by už o štvrté voľby v krajine za päť rokov, pripomína agentúra AP. Koncom apríla Sánchezova Španielska socialistická robotnícka strana (PSOE) zvíťazila v parlamentných voľbách, v ktorých však získala len 123 mandátov, takže v parlamente nemá väčšinu. Niekoľko hodín pred štvrtkovým hlasovaním sa vicepremiérka Carmen Calvová vyjadrila, že pre jej socialistov "nie je možné" dosiahnuť dohodu so stranou Unidas Podemos. Podľa Calvovej a hlavného vyjednávača strany Unidas Podemos Pabla Echeniqueho bol najväčším problémom počet kabinetných postov, ktorých sa socialisti boli ochotní vzdať v prospech svojich potenciálnych koaličných partnerov. Sám Sánchez tesne pred hlasovaním potvrdil, že sa mu nepodarilo dosiahnuť dohodu so stranou Unidas Podemos. "Dohoda nebola možná," povedal zákonodarcom a konštatoval, že chce byť španielskym premiérom, ale "nie za každú cenu". Ostro pritom kritizoval lídra strany Unidas Podemos Pabla Iglesiasa za spôsob, akým viedol rokovania. Premiér v pondelok načrtol vládny program so zvýšením výdavkov v sociálnej sfére v snahe presvedčiť krajnú ľavicu, aby mu pomohla vrátiť sa k moci. Okrem iných opatrení sľúbil znovu zvýšiť minimálnu mzdu, prispôsobiť dôchodky inflácii a zvýšiť investície do vzdelávania na úroveň päť percent hrubého domáceho produktu. Premiér takisto stanovil prísne ciele v oblasti financií a sľúbil znížiť deficit verejných financií krajiny.


Muž podozrivý zo streľby v synagóge v Pittsburghu vyhlásil, že je nevinný

Streľba si vyžiadala jedenástich mŕtvych.

PITTSBURGH. Muž podozrivý zo streľby v synagóge v Pittsburghu vo štvrtok pred súdom vyhlásil, že je nevinný. Stalo sa tak deň po tom, čo veľká porota voči 46-ročnému Robertovi Bowersovi vzniesla obvinenia v 44 bodoch obžaloby vrátane zločinu z nenávisti. Federálni prokurátori pre muža žiadajú trest smrti. Streľba si vyžiadala jedenástich mŕtvych a šiestich zranených.Bowers začal v sobotu ráno počas obradu strieľať do veriacich v synagóge Tree of Life v mestskej časti Squirrel Hill, kde žije jedna z najväčších židovských populácií v Pennsylvánii. Zabil jedenásť ľudí a šiestich, z toho štyroch policajtov, zranil. Išlo o najsmrteľnejší útok na židov v americkej histórii. Bowers je v súčasnosti vo väzbe bez možnosti prepustenia na kauciu.


Západné ozbrojené sily zvyšujú napätie v Perzskom zálive, tvrdí Irán

USA sa snažia vytvoriť námornú misiu s cieľom garantovať slobodnú plavbu v Perzskom zálive.

DUBAJ. Prítomnosť západných ozbrojených síl v Perzskom zálive zvyšuje regionálne napätie. Vyhlásil to v pondelok iracký minister zahraničných vecí Muhammad Hakím. "Štáty Perzského zálivu vedia spoločne zaistiť bezpečnosť lodnej dopravy," uviedol na Twitteri. "Irak sa snaží znížiť napätie v našom regióne prostredníctvom pokojných rokovaní a prítomnosť západných síl v tomto regióne vystupňuje napätie," dodal Hakím podľa agentúry Reuters. Spojené štáty sa snažia vytvoriť námornú misiu s cieľom garantovať slobodnú plavbu v Perzskom zálive. Británia súhlasila s účasťou na takejto misii, ale iné európske štáty, predovšetkým Nemecko, sú zdržanlivé pre obavy zo zatiahnutia do otvoreného konfliktu. Irán zadržal v minulých týždňoch v tomto regióne najmenej tri zahraničné ropné tankery pre údajné porušenie medzinárodného práva, pripomína agentúra DPA.


Verzia pruhov Adidasu nemá nárok na ochrannú známku, rozhodol súd

Ochranná známka bola anulovaná v roku 2016.

LUXEMBURG. Európsky všeobecný súd v stredu rozhodol v dlhodobom spore nemeckej spoločnosti Adidas o ochrane jej loga v podobe troch pruhov. Podľa verdiktu konkrétna verzia pruhov nemá nárok na právnu ochranu. V roku 2014 Úrad pre duševné vlastníctvo Európskej únie (EUIPO) zaregistroval Adidasu ochrannú známku pozostávajúcu z troch paralelných čiernych pruhov na bielom pozadí. Táto ochranná známka však bola anulovaná v roku 2016 po tom, ako belgický konkurent Shoe Branding Europe tvrdil, že logo nie dostatočne charakteristické. Belgická firma pritom v rokoch 2009 a 2011 podala na EUIPO prihlášku na zápis dvoch ochranných známok v podobe dvoch diagonálnych súbežných pruhov, jedna známka bola pre obuv ako takú, a druhá pre bezpečnostnú a ochrannú obuv. Spoločnosť Adidas proti zápisu týchto ochranných známok namietala. Adidas podal sťažnosť proti rozhodnutiu o anulovaní z roku 2016. Všeobecný súd Európskej únie (EÚ) však túto sťažnosť v stredu zamietol a súhlasil s hodnotením EUIPO, že logo nemá žiadny výrazný charakter. "Značka nie je vzorová značka zložená zo série pravidelne sa opakujúcich prvkov, ale obyčajná figurálna značka," uviedol súd vo vyhlásení. Rovnako odmietol argument spoločnosti Adidas, že logo nadobudlo svoj výrazný charakter cez jeho používanie v celej EÚ. Súd poznamenal, že spoločnosť mu predložila relevantné dôkazy týkajúce sa iba piatich z 28 členských štátov bloku. Mnohé z príkladov Adidasu neboli prípustné napríklad preto, že používali inú farebnú schému, uviedli sudcovia v Luxembursku. Podľa hovorkyne Adidasu sa táto záležitosť týka iba jednej špecifickej verzie loga s troma pruhmi. Adidas a Shoe Branding Europe dlhé roky zápasia o "pruhy". Proti stredajšiemu rozhodnutiu sa môže Adidas odvolať na najvyššom súde EÚ. Ale nie všetky prípady spĺňajú podmienky na to, aby sa nimi zaoberal.


Šéfovia zahraničných firiem v Číne sa boja, komunisti chcú viac vplyvu

Stranícke zastúpenie je podmienkou pre podnikanie v Číne, každý ho bral ako formalitu.

PEKING. Koncom júla sa v Číne stretli riaditelia vyše tucta európskych firiem, aby prebrali rastúci vplyv vládnucej Komunistickej strany pri ich aktivitách v krajine. Minimálne jedna zo spoločností sa mala ocitnúť pod politickým tlakom. Informovala o tom vo štvrtok agentúra Reuters. Snahy čínskeho prezidenta Si Ťin-pchinga prehĺbiť úlohu strany v živote Číňanov sa dotkla aj fungovania zahraničných firiem v krajine. Niektorým sa nepáčia požiadavky, ktoré z toho plynú. Stranícke zastúpenie bolo vždy nevyhnutnou podmienkou pre podnikanie v Číne, no až doteraz ju všetci vnímali skôr ako formalitu, než niečo čoho sa treba obávať. Jeden zo šéfov spoločnosti, ktorá sa zúčastnila stretnutia pre Reuters povedal, že boli vo firme pod politickým tlakom. Komunistická strana si žiadala mať posledné slovo pri investíciách a obchodných operáciách, ktoré sa dotýkali štátnych partnerov firmy.


Zoznam účastníkov Tour de France je kompletný, Greipel na rozdiel od Rollanda chýbať nebude

Organizátori v piatok udelili posledné dve voľné karty.

PARÍŽ. Organizátori tohtoročnej cyklistickej Tour de France v piatok udelili posledné dve voľné karty pre tímy Arkea-Samsic a Direct Énergie, ktoré skompletizovali zoznam účastníkov prestížneho podujatia. V ňom sa nachádza dovedna 22 zoskupení, osemnásť z nich tvoria družstvá úrovne Wolrd Tour, ktoré mali miestenku automatickú istú. V januári k ním pribudli dva francúzske prokontinentálne tímy Cofidis a Wanty-Groupe Gobert. Vďaka tímu Arkea-Samsic by nemali chýbať na nadchádzajúcej edícii slávnych pretekov nemecký špurtér André Greipel alebo francúzsky jazdec na celkové poradie Warren Barguil. Tím Direct Énergie pravdepodobne privedie na Tour niekdajšieho šampióna klasík Okolo Flámska a Paríž-Roubaix Nikiho Terpstru či talentovaného Francúza Liliana Calmejana. Naopak, sklamanie z neudelenia voľnej karty zavládlo v družstve Vital Concept-B&B Hotels, v ktorom pôsobia Bryan Coquard a Pierre Rolland .Úvodná etapa TdF 2019 odštartuje 6. júla v belgickom Bruseli. Informácie priniesol špecializovaný web CyclingNews.


Nadal v Brisbane vypadol vo štvrťfinále, zdolala ho nasadená jednotka turnaja

Zatiaľ čo sa Wawrinka trápil, Nišikori dovolil súperovi získať len dva gemy. Ďalej postúpil aj Dimitrov.

BRISBANE. V semifinále tenisového turnaja ATP v austrálskom Brisbane sa stretnú úradujúci víťaz US Open Stan Wawrinka zo Švajčiarska s trojkou podujatia Japoncom Keiom Nišikorim. Wawrinka vo štvrťfinále v troch setoch vyradil Brita Kylea Edmunda 6:7, 6:4 a 6:4, Nišikori si hladko 6:1 a 6:1 poradil s domácim Jordanom Thompsonom. Medzi elitné kvarteto sa dostal aj nasadený hráč číslo jeden Kanaďan Miloš Raonič, ktorý v troch setoch zdolal päťku turnaja Rafaela Nadala zo Španielska 4:6, 6:3 a 6:4. V boji o finále narazí na Bulhara Grigora Dimitrova. Stan Wawrinka (2-Švaj.) - Kyle Edmund (V.Brit.) 6:7 (2), 6:4, 6:4 Kei Nišikori (3-Jap.) - Jordan Thompson (Aust.) 6:1, 6:1 Grigor Dimitrov (7-Bulh.) - Dominic Thiem (4-Rak.) 6:3, 4:6, 6:3 Miloš Raoniš (1-Kan.) - Rafael Nadal (5-Šp.) 4:6, 6:3, 6:4 Miloš Raonič (Kan.-1) - Grigor Dimitrov (Bul.-7) Kei Nišikori (Jap.-3) - Stan Wawrinka (Švaj.-2)


Poľské úrady zatkli Rusku a ďalším štyrom zakázali vstup do krajiny

Varšava tak urobila na základe obvinení, že sa podieľali na informačnej vojne.

VARŠAVA. Poľské úrady chystajú vyhostenie ruskej občianky a ďalším štyrom Rusom zakázali na päť rokov vstup do krajiny na základe obvinení, že sa podieľali na "informačnej vojne" s cieľom vyvolať nepriateľstvo medzi Poliakmi a Ukrajincami. Poľská Agentúra pre vnútornú bezpečnosť vo štvrtok informovala, že zadržala ruskú občianku Jekaterinu C. a vyhostí ju z krajiny. Jekaterinu C., ktorá bola v Poľsku od roku 2013, a štyroch ďalších Rusov agentúra obvinila z "hybridných" aktivít. Týmto termínom sa označuje nevojenská ale podvratná taktika, pričom sa predpokladá, že Rusko ju používa na podporovanie svojich záujmov. Hovorca poľskej Agentúry pre vnútornú bezpečnosť Stanislaw Zaryn uviedol, že snahou poľských úradov je "neutralizovať aktivity dvoch sietí zapojených do ruskej hybridnej a informačnej vojny" proti Poľsku. Podľa agentúry obvinení Rusi propagovali takú interpretáciu histórie, ktorá by vyvolala nenávisť medzi Ukrajincami a Poliakmi. Zaryn dodal, že vyšetrovanie sa týka aj poľských občanov, ktorí spolupracovali s Rusmi a boli financovaní, aby podnikali konkrétne akcie "proti Poľsku a v záujme Ruska".